ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 559/2012 ΤΟΥ ΣΥΜΒΟΥΛΊΟΥ της 26ης Ιουνίου 2012 για την περάτωση της μερικής ενδιάμεσης επανεξέτασης των αντισταθμιστικών μέτρων που εφαρμόζονται στις εισαγωγές ορισμένων τύπων τερεφθαλικού πολυαιθυλενίου (PET), καταγωγής, μεταξύ άλλων, Ινδίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως τα άρθρα 19 και 24, Έχοντας υπόψη την πρόταση που υπέβαλε η Ευρωπαϊκή Επιτροπή, κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Προηγούμενη έρευνα και ισχύοντα αντισταθμιστικά μέτρα (1) Το Συμβούλιο επέβαλε, με τον κανονισμό (ΕΚ) αριθ. 2603/2000 (2), οριστικό αντισταθμιστικό δασμό στις εισαγωγές τερεφθαλικού πολυαιθυλενίου (PET), καταγωγής, μεταξύ άλλων, Ινδίας («η αρχική έρευνα κατά των επιδοτήσεων»). Τα οριστικά πορίσματα και τα συμπεράσματα της επανεξέτασης με ταχείες διαδικασίες σύμφωνα με το άρθρο 20 του βασικού κανονισμού αναφέρονται στον κανονισμό (ΕΚ) αριθ. 1645/2005 του Συμβουλίου (3). Ύστερα από επανεξέταση ενόψει λήξης της ισχύος των μέτρων, το Συμβούλιο, με τον κανονισμό (ΕΚ) αριθ. 193/2007 (4) επέβαλε οριστικό αντισταθμιστικό δασμό για περαιτέρω περίοδο πέντε ετών. Τα αντισταθμιστικά μέτρα τροποποιήθηκαν με τον κανονισμό (ΕΚ) αριθ. 1286/2008 του Συμβουλίου (5) κατόπιν μερικής ενδιάμεσης επανεξέτασης («η προηγούμενη έρευνα επανεξέτασης»). Τα αντισταθμιστικά μέτρα συνίστανται σε συγκεκριμένο δασμό. Το ύψος του δασμού κυμαίνεται μεταξύ 0 και 106,5 ευρώ ανά τόνο, για τους ινδούς παραγωγούς που κατονομάζονται ατομικά, ενώ επιβλήθηκε δασμός 69,4 ευρώ ανά τόνο, στις εισαγωγές από όλους τους άλλους παραγωγούς. (2) Μετά την αλλαγή της επωνυμίας της ινδικής εταιρείας South Asian Petrochem Ltd, η Επιτροπή, με την ανακοίνωση 2010/C 335/07 (6), κατέληξε στο συμπέρασμα ότι τα πορίσματα κατά των επιδοτήσεων όσον αφορά την South Asian Petrochem Ltd θα πρέπει να ισχύουν για την εταιρεία Dhunseri Petrochem & Tea Limited. 1.2. Ισχύοντα μέτρα αντιντάμπινγκ (3) Το Συμβούλιο επέβαλε, με τον κανονισμό (ΕΚ) αριθ. 2604/2000 (7), οριστικό δασμό αντιντάμπινγκ στις εισαγωγές τερεφθαλικού πολυαιθυλενίου (PET), καταγωγής, μεταξύ άλλων, Ινδίας. Στη συνέχεια, πραγματοποιήθηκε επανεξέταση σύμφωνα με το άρθρο 11 παράγραφος 4 του κανονισμού (ΕΚ) αριθ. 1225/2009 του Συμβουλίου (8) («ο βασικός κανονισμός αντιντάμπινγκ») σχετικά με την εταιρεία South Asian Petrochem Ltd, και τα οριστικά πορίσματα και τα συμπεράσματά της αναφέρονται στον κανονισμό (ΕΚ) αριθ. 1646/2005 του Συμβουλίου (9). Μετά από επανεξέταση ενόψει της λήξης ισχύος των μέτρων, το Συμβούλιο, με τον κανονισμό (ΕΚ) αριθ. 192/2007 (10), επέβαλε οριστικό δασμό αντιντάμπινγκ για περαιτέρω περίοδο πέντε ετών. Τα μέτρα αντιντάμπινγκ τροποποιήθηκαν με τον κανονισμό (ΕΚ) αριθ. 1286/2008 μετά από μερική ενδιάμεση επανεξέταση. Τα μέτρα καθορίστηκαν στο επίπεδο εξάλειψης της ζημίας και συνίσταντο σε ειδικούς δασμούς αντιντάμπινγκ. Το ύψος του δασμού κυμαίνεται μεταξύ 87,5 και 200,9 ευρώ ανά τόνο, για τους ινδούς παραγωγούς που κατονομάζονται ατομικά, ενώ επιβλήθηκε δασμός 153,6 ευρώ ανά τόνο στις εισαγωγές από όλους τους άλλους παραγωγούς («ισχύοντα μέτρα αντιντάμπινγκ»). (4) Μετά την αλλαγή της επωνυμίας της ινδικής εταιρείας South Asian Petrochem Ltd, η Επιτροπή, με την ανακοίνωση 2010/C 335/07 (11), κατέληξε στο συμπέρασμα ότι τα πορίσματα σχετικά με το αντιντάμπινγκ όσον αφορά την South Asian Petrochem Ltd θα πρέπει να ισχύουν για την εταιρεία Dhunseri Petrochem & Tea Limited. (5) Με την απόφαση 2005/697/ΕΚ (12), η Επιτροπή αποδέχθηκε τις αναλήψεις υποχρεώσεων που προτάθηκαν από την South Asian Petrochem Ltd, καθορίζοντας μία ελάχιστη τιμή εισαγωγής («ΕΤΕ») («η ανάληψη υποχρεώσεων»). Μετά την αλλαγή της επωνυμίας, η Επιτροπή κατέληξε στο συμπέρασμα, με την ανακοίνωση 2010/C 335/05 (13), ότι οι αναλήψεις υποχρεώσεων που προτάθηκαν από την South Asian Petrochem Ltd θα πρέπει να ισχύουν για την εταιρεία Dhunseri Petrochem & Tea Limited. 1.3. Έναρξη μερικής ενδιάμεσης επανεξέτασης (6) Υποβλήθηκε αίτηση για μερική ενδιάμεση επανεξέταση σύμφωνα με το άρθρο 19 του βασικού κανονισμού από την εταιρεία Dhunseri Petrochem & Tea Limited, έναν ινδό παραγωγό-εξαγωγέα PET («ο αιτών»). Το πεδίο της αίτησης περιορίζεται στην επιδότηση και στον αιτούντα. Ταυτόχρονα, ο αιτών ζήτησε την επανεξέταση των ισχυόντων μέτρων αντιντάμπινγκ. Οι δασμοί αντιντάμπινγκ και οι αντισταθμιστικοί δασμοί εφαρμόζονται σε εισαγωγές προϊόντων που παράγονται από τον αιτούντα και οι πωλήσεις του αιτούντος στην Ένωση διέπονται από την ανάληψη υποχρεώσεων. (7) Ο αιτών προσεκόμισε, εκ πρώτης όψεως, αποδεικτικά στοιχεία σχετικά με το ότι η συνέχιση της εφαρμογής του μέτρου στο σημερινό του επίπεδο δεν ήταν πλέον αναγκαία για την εξουδετέρωση των συνεπειών της αντισταθμίσιμης επιδότησης. Ο αιτών έχει υποβάλει, ιδίως, εκ πρώτης όψεως αποδεικτικά στοιχεία από τα οποία προκύπτει ότι το ποσό της επιδότησής του έχει μειωθεί αρκετά κάτω από το ποσό του δασμού που εφαρμόζεται κατά την τρέχουσα περίοδο σε αυτήν. Η εν λόγω μείωση του γενικού επιπέδου επιδότησης οφείλεται κυρίως στη λήξη του καθεστώτος του ως μονάδας εξαγωγικού προσανατολισμού («EOU»). Σε ποσοστό 13,5 % το καθεστώς EOU αντιστοιχούσε στο μεγαλύτερο μέρος των επιδοτήσεων ύψους 13,9 %, που καθορίστηκαν κατά την επανεξέταση με ταχείες διαδικασίες. (8) Η Επιτροπή, αφού διαπίστωσε, κατόπιν διαβουλεύσεων με τη συμβουλευτική επιτροπή, ότι η αίτηση περιείχε επαρκή εκ πρώτης όψεως αποδεικτικά στοιχεία, ανήγγειλε, στις 2 Απριλίου 2011, την έναρξη μερικής ενδιάμεσης επανεξέτασης («η παρούσα επανεξέταση») δυνάμει του άρθρου 19 του βασικού κανονισμού με την ανακοίνωση 2011/C 102/08 (14). Η επανεξέταση περιορίστηκε στην εξέταση της επιδότησης όσον αφορά τον αιτούντα. 1.4. Μέρη τα οποία αφορά η έρευνα (9) Η Επιτροπή ενημέρωσε επίσημα τον αιτούντα, τους εκπροσώπους της χώρας εξαγωγής και την ένωση ενωσιακών παραγωγών για την έναρξη της επανεξέτασης. Τα ενδιαφερόμενα μέρη είχαν τη δυνατότητα να υποβάλλουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη. (10) Ένα ενδιαφερόμενο μέρος ζήτησε και έγινε δεκτό σε ακρόαση. (11) Για να λάβει όλες τις απαιτούμενες για την έρευνά της πληροφορίες, η Επιτροπή έστειλε το ερωτηματολόγιο στον αιτούντα και τις δημόσιες αρχές της Ινδίας και έλαβε απαντήσεις εντός της ορισθείσας για τον σκοπό αυτό προθεσμίας. (12) Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό της επιδότησης. Η Επιτροπή πραγματοποίησε επισκέψεις επαλήθευσης στις εγκαταστάσεις του αιτούντος στην Καλκούτα, Ινδία, και στις εγκαταστάσεις των δημόσιων αρχών της Ινδίας, στο Νέο Δελχί (ΓΔ Εξωτερικού Εμπορίου και Υπουργείο Εμπορίου) και στην Καλκούτα (Διεύθυνση Εμπορίου και Βιομηχανίας, κυβέρνηση της Δυτικής Βεγγάλης). 1.5. Περίοδος της έρευνας επανεξέτασης (13) Η έρευνα για την επιδότηση κάλυψε την περίοδο από την 1η Απριλίου 2010 έως τις 31 Μαρτίου 2011 («η περίοδος έρευνας της επανεξέτασης» ή «ΠΕΕ»). 1.6. Παράλληλη έρευνα αντιντάμπινγκ (14) Στις 2 Απριλίου 2011, η Επιτροπή, με την ανακοίνωση 2011/C 102/09 (15), ανήγγειλε την έναρξη μερικής ενδιάμεσης επανεξέτασης των ισχυόντων μέτρων αντιντάμπινγκ σύμφωνα με το άρθρο 11 παράγραφος 3 του βασικού κανονισμού αντιντάμπινγκ, η οποία περιορίζεται στην εξέταση του ντάμπινγκ σε σχέση με τον αιτούντα. (15) Από την παράλληλη έρευνα αντιντάμπινγκ διαπιστώθηκε ότι οι αλλαγές δεν έχουν διαρκή χαρακτήρα. Κατά συνέπεια, η έρευνα επανεξέτασης περατώθηκε χωρίς να τροποποιηθούν τα ισχύοντα μέτρα. 2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 2.1. Υπό εξέταση προϊόν (16) Το προϊόν που αποτελεί αντικείμενο της επανεξέτασης είναι το τερεφθαλικό πολυαιθυλένιο (PET) με ιξώδες 78 ml/g και άνω, σύμφωνα με το πρότυπο ISO 1628-5, το οποίο επί του παρόντος υπάγεται στον κωδικό ΣΟ 3907 60 20 και είναι καταγωγής Ινδίας («το υπό εξέταση προϊόν»). 2.2. Ομοειδές προϊόν (17) Η έρευνα αποκάλυψε ότι το υπό εξέταση προϊόν που παράγεται στην Ινδία και πωλείται στην Ένωση είναι πανομοιότυπο από την άποψη των φυσικών και χημικών χαρακτηριστικών και χρήσεων προς το προϊόν που παράγεται και πωλείται στην εγχώρια αγορά στην Ινδία. Συνάγεται, συνεπώς, το συμπέρασμα ότι τα προϊόντα που πωλούνται στην εγχώρια αγορά και στις εξαγωγικές αγορές είναι ομοειδή προϊόντα κατά την έννοια του άρθρου 2 στοιχείο γ) του βασικού κανονισμού. 3. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ 3.1. Επιδότηση (18) Με βάση τις πληροφορίες που υπέβαλαν οι δημόσιες αρχές της Ινδίας και ο αιτών, καθώς και τις απαντήσεις στο ερωτηματολόγιο της Επιτροπής, εξετάστηκαν τα ακόλουθα καθεστώτα, τα οποία, κατά τους ισχυρισμούς, συνεπάγονται τη χορήγηση επιδοτήσεων: Εθνικά καθεστώτα: α) Καθεστώς πιστώσεων εισαγωγικών δασμών (Duty Entitlement Passbook Scheme - «DEPBS»)· β) Μονάδες εξαγωγικού προσανατολισμού (Export-Oriented Units - «EOU»)/Ελεύθερες βιομηχανικές ζώνες (Export Processing Zones - «EPZ»)/Ειδικές οικονομικές ζώνες (Special Economic Zones - «SEZ»)· γ) Καθεστώς προώθησης των εξαγωγών των κεφαλαιουχικών αγαθών (Export Promotion Capital Goods Scheme - «EPCGS»)· δ) Καθεστώς επικέντρωσης στην αγορά (Focus Market Scheme - «FMS»)· ε) Καθεστώς εξαγωγικών πιστώσεων (Credit Scheme - «ECS»)· στ) Καθεστώς απαλλαγής από τον φόρο εισοδήματος (Income Tax Exemption Scheme - «ITES»). Περιφερειακά καθεστώτα: ζ) Καθεστώς κινήτρων της Δυτικής Βεγγάλης («WBIS»). (19) Τα καθεστώτα α) έως δ) που προσδιορίζονται στην αιτιολογική σκέψη 18 βασίζονται στον νόμο του 1992 περί αναπτύξεως και ρυθμίσεως του εξωτερικού εμπορίου (αριθ. 22 του 1992), ο οποίος άρχισε να ισχύει στις 7 Αυγούστου 1992 («νόμος περί εξωτερικού εμπορίου»). Ο νόμος για το εξωτερικό εμπόριο εξουσιοδοτεί τις δημόσιες αρχές της Ινδίας να δημοσιεύουν ανακοινώσεις που αφορούν την πολιτική στον τομέα των εισαγωγών και των εξαγωγών. Οι ανακοινώσεις αυτές συνοψίζονται στα έγγραφα με τίτλο «Πολιτική εξωτερικού εμπορίου» (FTP), που εκδίδονται από το Υπουργείο Εμπορίου ανά πενταετία και επικαιροποιούνται τακτικά. Δύο έγγραφα σχετικά με την πολιτική εξωτερικού εμπορίου είναι σχετικά με την ΠΕΕ αυτής της περίπτωσης, ήτοι το FTP 04-09 και το FTP 09-14. Το τελευταίο άρχισε να ισχύει τον Αύγουστο του 2009. Επιπλέον, οι δημόσιες αρχές της Ινδίας περιγράφουν επίσης τις διαδικασίες που διέπουν τα έγγραφα FTP-04-09 και FTP-09-14 σε ένα «Εγχειρίδιο διαδικασιών, τόμος Θ'» - «Handbook of Procedures, Volume I») («ΕΔ I 04-09» και «ΕΔ I 09-14» αντίστοιχα). Το εγχειρίδιο διαδικασιών επικαιροποιείται επίσης τακτικά. (20) Το καθεστώς ε), βασίζεται στα τμήματα 21 και 35A του νόμου περί τραπεζικού ελέγχου του 1949, που επιτρέπει στην Τράπεζα Καταθέσεων της Ινδίας (Reserve Bank of India - «RBI») να δίνει εντολές σε εμπορικές τράπεζες στον τομέα των εξαγωγικών πιστώσεων. (21) Το καθεστώς στ) βασίζεται στο νόμο του 1961 περί φόρου εισοδήματος, ο οποίος τροποποιείται ετησίως από τον νόμο περί οικονομικών. (22) Το καθεστώς ζ) έχει δημιουργηθεί από την κυβέρνηση της Δυτικής Βεγγάλης, μέσω της ανακοίνωσης της Διεύθυνσης Εμπορίου και Βιομηχανίας αριθ. 580-CI/H της 22ας Ιουνίου 1999 (WBIS 1999), η οποία αντικαταστάθηκε τελευταία από την ανακοίνωση αριθ. 134-CI/O/Incentive/17/03/I της 24ης Μαρτίου 2004 (WBIS 2004). 3.2. Καθεστώς πιστώσεων εισαγωγικών δασμών (Duty Entitlement Passbook Scheme - «DEPBS») α) Νομική βάση (23) Η λεπτομερής περιγραφή του καθεστώτος DEPBS περιέχεται στην παράγραφο 4 σημείο 3 των εγγράφων FTP 04-09 και FTP 09-14 και στο κεφάλαιο 4 των ΕΔ I 04-09 και ΕΔ I 09-14. β) Επιλεξιμότητα (24) Όλοι οι κατασκευαστές-εξαγωγείς ή έμποροι-εξαγωγείς είναι επιλέξιμοι για το καθεστώς αυτό. γ) Πρακτική εφαρμογή του DEPBS (25) Κάθε επιλέξιμος εξαγωγέας μπορεί να ζητεί πιστώσεις στο πλαίσιο του καθεστώτος DEPBS οι οποίες υπολογίζονται ως ποσοστό της αξίας των εξαγόμενων προϊόντων στο πλαίσιο αυτού του καθεστώτος. Αυτά τα ποσοστά DEPBS καθορίσθηκαν από τις ΔΑΙ για τα περισσότερα προϊόντα, συμπεριλαμβανομένου του υπό εξέταση προϊόντος. Καθορίζονται ανεξάρτητα από το αν οι εισαγωγικοί δασμοί έχουν πράγματι πληρωθεί ή όχι. Το ποσοστό DEPB για το υπό εξέταση προϊόν κατά την ΠΕΕ της τρέχουσας έρευνας ήταν 8 % της αξίας FOB, με ανώτατο όριο 58 INR/kg. Κατά συνέπεια, το μέγιστο όφελος είναι 4,64 INR/kg. (26) Μια εταιρεία, για να είναι επιλέξιμη να χρησιμοποιήσει αυτό το καθεστώς, πρέπει να εξάγει προϊόντα. Κατά τη χρονική στιγμή της εξαγωγικής συναλλαγής, ο εξαγωγέας πρέπει να υποβάλει δήλωση στις ΔΑΙ στις οποίες θα αναφέρει ότι η εξαγωγή πραγματοποιείται βάσει του καθεστώτος DEPBS. Για την εξαγωγή των προϊόντων, οι ινδικές τελωνειακές αρχές εκδίδουν, κατά τη διαδικασία αποστολής, δελτίο αποστολής για φορτωθέντα εμπορεύματα προς εξαγωγή. Στο εν λόγω έγγραφο αναφέρεται, μεταξύ άλλων, το ποσό της πίστωσης DEPBS που πρόκειται να χορηγηθεί για την εν λόγω εξαγωγική συναλλαγή. Τη στιγμή της έκδοσης του δελτίου αποστολής για φορτωθέντα εμπορεύματα προς εξαγωγή, ο εξαγωγέας γνωρίζει το κέρδος που θα έχει. Μετά την έκδοση δελτίου αποστολής για φορτωθέντα εμπορεύματα προς εξαγωγή από τις τελωνειακές αρχές, οι δημόσιες αρχές της Ινδίας δεν έχουν δικαίωμα χορήγησης πίστωσης DEPBS. Το σχετικό ποσοστό DEPBS για τον υπολογισμό του οφέλους είναι εκείνο που εφαρμόζεται κατά τη στιγμή της υποβολής της δήλωσης εξαγωγής. Συνεπώς, δεν υπάρχει πιθανότητα αναδρομικής τροποποίησης του επιπέδου κέρδους. (27) Διαπιστώθηκε ότι, σύμφωνα με τα ινδικά λογιστικά πρότυπα, οι πιστώσεις DERBS θεωρούνται, βάσει της αυτοτέλειας των χρήσεων, ως έσοδο στους εμπορικούς λογαριασμούς, κατά την πλήρωση της εξαγωγικής υποχρέωσης. Οι πιστώσεις αυτές μπορούν να χρησιμοποιούνται για την πληρωμή δασμών επί μεταγενέστερων εισαγωγών όλων των εμπορευμάτων που είναι δυνατόν να εισάγονται άνευ περιορισμών, εκτός των κεφαλαιουχικών αγαθών. Τα εμπορεύματα που εισάγονται έναντι των εν λόγω πιστώσεων μπορούν να πωληθούν στην εγχώρια αγορά (υπόκεινται σε φόρο επί των πωλήσεων) ή να χρησιμοποιηθούν κατά διαφορετικό τρόπο. Οι πιστώσεις στο πλαίσιο του καθεστώτος DEPBS μπορούν να μεταβιβάζονται ελεύθερα και ισχύουν για περίοδο 24 μηνών από την ημερομηνία έκδοσης. (28) Οι αιτήσεις για πιστώσεις DEPBS υποβάλλονται ηλεκτρονικά και μπορούν να καλύπτουν απεριόριστο αριθμό εξαγωγικών συναλλαγών. Δεν υπάρχουν αυστηρές προθεσμίες που πρέπει να τηρούνται de facto. Το ηλεκτρονικό σύστημα που χρησιμοποιείται για τη διαχείριση των πιστώσεων DEPBS δεν αποκλείει αυτομάτως τις εξαγωγικές συναλλαγές που υποβάλλονται εκτός των προβλεπόμενων στην παράγραφο 4.47 των ΕΔ I 04-09 και ΕΔ I 09-14 προθεσμιών υποβολής. Επιπλέον, όπως αναφέρεται σαφώς στην παράγραφο 9.3 των ΕΔ I 04-09 και ΕΔ I 09-14, οι αιτήσεις που λαμβάνονται μετά τη λήξη των προθεσμιών υποβολής μπορούν κάλλιστα να εξετάζονται με την επιβολή μικρού προστίμου (ήτοι 10 % επί του δικαιώματος). (29) Διαπιστώθηκε ότι ο αιτών χρησιμοποίησε το καθεστώς αυτό στη διάρκεια της ΠΕΕ. δ) Συμπεράσματα για το καθεστώς DEPBS (30) Το καθεστώς DEPBS παρέχει επιδοτήσεις κατά την έννοια του άρθρου 3 σημείο 1 στοιχείο α) υπό ii) και σημείο 2 του βασικού κανονισμού. Μια πίστωση DEPBS αποτελεί οικονομική συνεισφορά των ΔΑΙ, δεδομένου ότι η πίστωση θα χρησιμοποιηθεί τελικά για να εξουδετερώσει τους εισαγωγικούς δασμούς, μειώνοντας έτσι τα έσοδα των δημόσιων αρχών της Ινδίας από τον δασμό που θα ήταν κανονικά απαιτητός. Επιπλέον, η πίστωση για το καθεστώς DEPBS αποφέρει όφελος στον εξαγωγέα, διότι βελτιώνει τα ρευστά διαθέσιμά του. (31) Επιπλέον, το καθεστώς DEPBS εξαρτάται εκ του νόμου από την επίτευξη εξαγωγικής επίδοσης και, επομένως, θεωρείται ότι έχει ατομικό χαρακτήρα και είναι αντισταθμίσιμο βάσει του άρθρου 4 παράγραφος 4 πρώτο εδάφιο στοιχείο α) του βασικού κανονισμού. (32) Επιπλέον, το καθεστώς αυτό δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής σε περίπτωση υποκατάστασης κατά την έννοια του άρθρου 3 σημείο 1 στοιχείο α) υπό ii) του βασικού κανονισμού, όπως ισχυρίστηκε ο αιτών. Δεν είναι σύμφωνο με τους αυστηρούς κανόνες που καθορίζονται στο παράρτημα I σημείο i), στο παράρτημα II (Ορισμός και κανόνες για την επιστροφή δασμών) και στο παράρτημα III (Ορισμός και κανόνες για την επιστροφή φόρων σε περίπτωση υποκατάστασης) του βασικού κανονισμού. Ο εξαγωγέας δεν έχει υποχρέωση να καταναλώσει πραγματικά τα εμπορεύματα που εισάγονται με δασμολογική ατέλεια κατά τη διαδικασία παραγωγής, και το ποσό της πίστωσης δεν υπολογίζεται σε συνάρτηση με τους πραγματικά χρησιμοποιηθέντες συντελεστές παραγωγής. Επίσης, δεν υπάρχουν άλλα εφαρμοζόμενα καθεστώτα ή διαδικασίες που να επιβεβαιώνουν ποιοι είναι οι συντελεστές παραγωγής που καταναλώνονται πραγματικά κατά τη διαδικασία παραγωγής του εξαγόμενου προϊόντος ή αν προέκυψε επιπλέον πληρωμή εισαγωγικών δασμών κατά την έννοια του σημείου i) του παραρτήματος I και των παραρτημάτων II και ΙΙΙ του βασικού κανονισμού. Τέλος, οι εξαγωγείς είναι επιλέξιμοι για να χρησιμοποιήσουν το καθεστώς DEPBS ανεξάρτητα από το αν εισάγουν συντελεστές παραγωγής. Ένας εξαγωγέας, για να έχει δικαίωμα χρησιμοποίησης του καθεστώτος, αρκεί να εξάγει απλώς εμπορεύματα, χωρίς να υποχρεούται να αποδείξει ότι έχει εισαγάγει συντελεστές παραγωγής για την παραγωγή τους. Έτσι, ακόμη και οι εξαγωγείς που προμηθεύονται όλους τους συντελεστές παραγωγής από την τοπική αγορά και δεν εισάγουν προϊόντα που μπορούν να χρησιμοποιηθούν ως συντελεστές παραγωγής, δικαιούνται επίσης να προσπορίζονται τα οφέλη που απορρέουν από το καθεστώς DEPBS. ε) Κατάργηση του καθεστώτος DEPB (33) Με τη δημόσια ανακοίνωση αριθ. 54 (RE-2010)/2009-2014 της 17ης Ιουνίου 2011, το καθεστώς DEPB έλαβε τελική παράταση 3 μηνών έως τις 30 Σεπτεμβρίου 2011. Επειδή στη συνέχεια δεν δημοσιεύθηκε περαιτέρω παράταση, το καθεστώς DEPB πράγματι καταργήθηκε από τις 30 Σεπτεμβρίου 2011 και μετά. Συνεπώς, αυτό το καθεστώς δεν παρέχει οφέλη στον αιτούντα μετά τις 30 Σεπτεμβρίου 2011. Επομένως, επαληθεύτηκε αν, σύμφωνα με το άρθρο 15 παράγραφος 1 του βασικού κανονισμού, θα πρέπει να επιβληθούν μέτρα σε αυτό το καθεστώς. (34) Σε αυτό το πλαίσιο, διαπιστώθηκε ότι ο αιτών αποκόμισε παρόμοια οφέλη σύμφωνα με το παράλληλο καθεστώς «επιστροφής δασμού». Το ποσοστό επιστροφής δασμού για το PET ήταν 5,5 % της αξίας FOB, με ανώτατο όριο 5,50 INR/kg. Ωστόσο, επειδή το καθεστώς «επιστροφής δασμού» δεν χρησιμοποιήθηκε κατά τη διάρκεια της ΠΕΕ, δεν είναι δυνατόν να υπολογιστεί ποσό επιδότησης για το εν λόγω καθεστώς. (35) Ο αιτών ισχυρίστηκε ότι το σύστημα επιστροφής δασμού είναι σύμφωνο με «τις κατευθυντήριες γραμμές για την κατανάλωση των συντελεστών παραγωγής στην παραγωγική διαδικασία» στο παράρτημα II του βασικού κανονισμού, ειδικά με το τμήμα I του εν λόγω παραρτήματος. Ωστόσο, όπως και για το καθεστώς DEPB, διαπιστώθηκε ότι το ποσοστό επιστροφής δασμού καθορίζεται ανεξάρτητα από το αν οι εισαγωγικοί δασμοί πληρώθηκαν πράγματι ή όχι. στ) Υπολογισμός του ποσού της επιδότησης (36) Σύμφωνα με το άρθρο 3 σημείο 2 και το άρθρο 5 του βασικού κανονισμού, το ποσό των αντισταθμίσιμων επιδοτήσεων υπολογίζεται με βάση το κέρδος που προσπορίζεται ο δικαιούχος, το οποίο διαπιστώνεται κατά τη διάρκεια της ΠΕΕ. Στο πλαίσιο αυτό, θεωρήθηκε ότι το όφελος αποδίδεται στον παραλήπτη κατά τη χρονική στιγμή κατά την οποία πραγματοποιείται μια συναλλαγή εξαγωγής σύμφωνα με το καθεστώς αυτό. Επί του παρόντος, οι δημόσιες αρχές της Ινδίας μπορούν να παραιτηθούν από την απαίτηση είσπραξης των δασμών, πράγμα που αποτελεί χρηματοδοτική συνδρομή κατά την έννοια του άρθρου 3 σημείο 1 στοιχείο α) υπό ii) του βασικού κανονισμού. (37) Με βάση τα προαναφερόμενα, ενδείκνυται να θεωρηθεί το όφελος που αποκομίζεται από το καθεστώς DERBS ως το σύνολο των πιστώσεων που έχουν εισπραχθεί για όλες τις εξαγωγικές συναλλαγές που έχουν πραγματοποιηθεί στο πλαίσιο αυτού του καθεστώτος κατά την ΠΕΕ. (38) Στις περιπτώσεις που υποβλήθηκε σχετική αιτιολογημένη αίτηση, τα αναγκαία τέλη που καταβλήθηκαν για τη λήψη της επιδότησης αφαιρέθηκαν από τις καθορισμένες πιστώσεις έτσι ώστε να υπολογισθεί το ποσό της επιδότησης (αριθμητής), σύμφωνα με το άρθρο 7 παράγραφος 1 δεύτερο εδάφιο στοιχείο α) του βασικού κανονισμού. (39) Σύμφωνα με το άρθρο 7 παράγραφος 2 του βασικού κανονισμού, τα ποσά αυτά της επιδότησης κατανεμήθηκαν στον συνολικό κύκλο εξαγωγών που πραγματοποιήθηκε κατά την περίοδο έρευνας επανεξέτασης ως ο κατάλληλος παρονομαστής, διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. (40) Με βάση τα ανωτέρω, το ποσοστό επιδότησης που καθορίστηκε ως προς αυτό το καθεστώς για τον συνεργασθέντα παραγωγό-εξαγωγέα κατά τη διάρκεια της ΠΕΕ ανέρχεται σε 6,7 %. 3.3. Μονάδες εξαγωγικού προσανατολισμού (Export-Oriented Units - «EOU»)/Ελεύθερες βιομηχανικές ζώνες (Export Processing Zones - EPZ»)/Ειδικές οικονομικές ζώνες (Special Economic Zones - «SEZ») (41) Κατά την έρευνα διαπιστώθηκε ότι οι ο αιτών δεν έλαβαν καμία παροχή οφέλους στο πλαίσιο των EOU/EPZ/SEZ κατά τη διάρκεια της ΠΕΕ. Ως εκ τούτου, δεν κρίθηκε σκόπιμη η περαιτέρω ανάλυση των καθεστώτων αυτών στο πλαίσιο αυτής της έρευνας. 3.4. Καθεστώς προώθησης των εξαγωγών των κεφαλαιουχικών αγαθών (Export Promotion Capital Goods Scheme - «EPCGS») α) Νομική βάση (42) Λεπτομερής περιγραφή του εν λόγω καθεστώτος EPCGS ευρίσκεται στο κεφάλαιο 5 των εγγράφων FTP 04-09 και FTP 09-14 και στο κεφάλαιο 5 των ΕΔ I 04-09 και ΕΔ I 09-14. β) Επιλεξιμότητα (43) Οι κατασκευαστές-εξαγωγείς και οι έμποροι-εξαγωγείς που είναι «υποχρεωμένοι» να υποστηρίζουν τους κατασκευαστές και τους παρόχους υπηρεσιών, έχουν δικαίωμα σ’ αυτό το καθεστώς. γ) Πρακτική εφαρμογή (44) Με την επιφύλαξη υποχρέωσης εξαγωγής, επιτρέπεται σε εταιρεία να εισάγει κεφαλαιουχικά αγαθά (νέα και μεταχειρισμένα κεφαλαιουχικά αγαθά μέχρι δέκα ετών) με μειωμένο δασμό. Για τον σκοπό αυτό, οι δημόσιες αρχές της Ινδίας χορηγούν άδεια EPCGS, ύστερα από αίτηση και καταβολή ενός τέλους. Το καθεστώς αυτό προβλέπει την εφαρμογή μειωμένου εισαγωγικού δασμού 5 % σε όλα τα κεφαλαιουχικά αγαθά που εισάγονται στο πλαίσιό του. Για την εκπλήρωση της υποχρέωσης εξαγωγής, τα εισαγόμενα κεφαλαιουχικά αγαθά πρέπει να χρησιμοποιούνται για την παραγωγή ορισμένης ποσότητας εξαγωγικών προϊόντων εντός καθορισμένης περιόδου. Σύμφωνα με το FTP 09-14, τα κεφαλαιουχικά αγαθά μπορούν να εισάγονται με δασμό 0 % στο πλαίσιο του καθεστώτος EPCGS, αλλά σε τέτοια περίπτωση, το χρονικό διάστημα για την εκπλήρωση της εξαγωγικής υποχρέωσης είναι συντομότερο. (45) Ο κάτοχος άδειας EPCGS μπορεί, επίσης, να εφοδιάζεται τα κεφαλαιουχικά αγαθά στην εγχώρια αγορά. Στην περίπτωση αυτή, ο εγχώριος κατασκευαστής κεφαλαιουχικών αγαθών μπορεί να επωφεληθεί από ατελή εισαγωγή των συστατικών μερών που απαιτούνται για την παραγωγή των εν λόγω κεφαλαιουχικών αγαθών. Εναλλακτικά, ο εγχώριος παραγωγός μπορεί να ζητεί από έναν κάτοχο άδειας EPCGS να εισπράττει για την προμήθεια κεφαλαιουχικών αγαθών το όφελος από την προβλεπόμενη εξαγωγή. (46) Διαπιστώθηκε ότι ο αιτών χρησιμοποίησε το καθεστώς αυτό στη διάρκεια της ΠΕΕ. δ) Συμπεράσματα σχετικά με το καθεστώς EPCG (47) Το καθεστώς EPCGS παρέχει επιδοτήσεις κατά την έννοια του άρθρου 3 σημείο 1 στοιχείο α) υπό ii) και σημείο 2 του βασικού κανονισμού. Η δασμολογική μείωση αποτελεί χρηματοδοτική συνεισφορά των δημόσιων αρχών της Ινδίας, δεδομένου ότι, με αυτή την παραχώρηση, παραιτούνται οι ΔΑΙ από απαίτηση σε τελωνειακά έσοδα που θα οφείλονταν κανονικά. Επιπλέον, παρέχει όφελος στον εξαγωγέα στο μέτρο που οι δασμοί που εξοικονομούνται επί της εισαγωγής βελτιώνουν τα ρευστά του διαθέσιμα της εταιρείας. (48) Επιπλέον, το καθεστώς EPCGS εξαρτάται εκ του νόμου από την εξαγωγική επίδοση, δεδομένου ότι οι εν λόγω άδειες δεν μπορούν να χορηγούνται χωρίς δέσμευση για εξαγωγή. Για τον λόγο αυτό, το καθεστώς θεωρείται ότι έχει ατομικό και αντισταθμιστικό χαρακτήρα δυνάμει του άρθρου 4 παράγραφος 4 πρώτο εδάφιο στοιχείο α) του βασικού κανονισμού. Ο αιτών ισχυρίστηκε ότι οι επιδοτήσεις EPCGS όσον αφορά την αγορά κεφαλαιουχικών αγαθών, όπου η εξαγωγική υποχρέωση είχε ήδη εκπληρωθεί πριν από την ΠΕΕ, δεν θα πρέπει να αντιμετωπίζονται πλέον ως εξαρτώμενες από την εξαγωγική επίδοση. Συνεπώς, δεν θα πρέπει να αντιμετωπίζονται ως ειδικές επιδοτήσεις και δεν θα πρέπει να αντισταθμίζονται. Εντούτοις, αυτός ο ισχυρισμός πρέπει να απορριφθεί. Πρέπει να υπογραμμισθεί ότι η ίδια η επιδότηση εξαρτάτο από την εξαγωγική επίδοση, δηλαδή δεν θα είχε χορηγηθεί άλλη αν η εταιρεία δεν είχε δεχθεί μια ορισμένη εξαγωγική υποχρέωση. (49) Το καθεστώς EPCGS δεν μπορεί να θεωρηθεί επιτρεπόμενο σύστημα επιστροφής δασμού ή σύστημα επιστροφής δασμού σε περίπτωση υποκατάστασης κατά την έννοια του άρθρου 3 σημείο 1 στοιχείο α) υπό ii) του βασικού κανονισμού. Τα κεφαλαιουχικά αγαθά δεν υπάγονται στα επιτρεπόμενα συστήματα που καθορίζονται στο παράρτημα I στοιχείο θ) του βασικού κανονισμού, διότι δεν καταναλώνονται κατά τη διαδικασία παραγωγής των εξαγόμενων προϊόντων. ε) Υπολογισμός του ποσού της επιδότησης (50) Το ποσό της επιδότησης υπολογίστηκε, σύμφωνα με το άρθρο 7 παράγραφος 3 του βασικού κανονισμού, με βάση τους μη καταβληθέντες τελωνειακούς δασμούς για τα εισαχθέντα κεφαλαιουχικά αγαθά κατά τη διάρκεια περιόδου που αντιστοιχεί στην κανονική περίοδο απόσβεσης των εν λόγω κεφαλαιουχικών αγαθών στον υπό εξέταση κλάδο παραγωγής, δηλαδή 18,93 χρόνια. Οι τόκοι προστέθηκαν στο εν λόγω ποσό, έτσι ώστε να αντικατοπτρίζει τη συνολική αξία του οφέλους διαχρονικά. Το εμπορικό επιτόκιο για δάνεια στο τοπικό νόμισμα κατά την περίοδο έρευνας επανεξέτασης στην Ινδία θεωρήθηκε κατάλληλο για τον σκοπό αυτό. (51) Σύμφωνα με το άρθρο 7 παράγραφοι 2 και 3 του βασικού κανονισμού, το εν λόγω ποσό της επιδότησης κατανεμήθηκε στον κύκλο εργασιών που προέκυψε από τις εξαγωγές κατά την περίοδο της έρευνας της επανεξέτασης ως ο κατάλληλος παρονομαστής, διότι η επιδότηση εξαρτάται από την εξαγωγική επίδοση. (52) Το ποσοστό της επιδότησης που καθορίστηκε αναφορικά προς το καθεστώς αυτό για τον αιτούντα κατά την ΠΕΕ ανέρχεται σε 0,6 %. 3.5. Καθεστώς επικέντρωσης στην αγορά (Focus Market Scheme - «FMS») α) Νομική βάση (53) Η λεπτομερής περιγραφή του FMS περιέχεται στις παραγράφους 3.9.1 έως 3.9.2.2 του εγγράφου FTP 04-09, στις παραγράφους 3.14.1 έως 3.14.3 του FTP 09-14, στις παραγράφους 3.20 έως 3.20.3 του ΕΔ I 04-09 και στις παραγράφους 3.8 έως 3.8.2 του ΕΔ I 09-14. β) Επιλεξιμότητα (54) Όλοι οι κατασκευαστές-εξαγωγείς ή έμποροι-εξαγωγείς είναι επιλέξιμοι για το καθεστώς αυτό. γ) Πρακτική εφαρμογή (55) Στο πλαίσιο αυτού του καθεστώτος, οι εξαγωγές όλων των προϊόντων στις χώρες που αναφέρονται στο προσάρτημα 37(C) των ΕΔ I 04-09 και ΕΔ I 09-14 δικαιούνται δασμολογικές πιστώσεις της τάξεως του 2,5 % επί της τιμής FOB των εξαγόμενων υπό αυτό το καθεστώς προϊόντων. Από το καθεστώς αποκλείονται ορισμένοι τύποι εξαγωγικών δραστηριοτήτων, π.χ. εξαγωγές εισαγόμενων εμπορευμάτων ή μεταφορτωμένων εμπορευμάτων, προβλεπόμενες εξαγωγές, εξαγωγές υπηρεσιών και συναφής με τις εξαγωγές κύκλος εργασιών των μονάδων που δραστηριοποιούνται σε ειδικές οικονομικές ζώνες/μονάδες εξαγωγικού προσανατολισμού. Από το καθεστώς αποκλείονται επίσης ορισμένοι τύποι προϊόντων, π.χ. διαμάντια, πολύτιμα μέταλλα, μεταλλεύματα, σιτηρά, ζάχαρη και προϊόντα πετρελαίου. (56) Οι δασμολογικές πιστώσεις στο πλαίσιο του καθεστώτος FMS μπορούν να μεταβιβάζονται ελεύθερα και ισχύουν για περίοδο 24 μηνών από την ημερομηνία έκδοσης του συναφούς πιστοποιητικού χορήγησης πίστωσης. Μπορούν να χρησιμοποιούνται για την πληρωμή των δασμών επί των μελλοντικών εισαγωγών συντελεστών παραγωγής ή αγαθών, συμπεριλαμβανομένων των κεφαλαιουχικών αγαθών. (57) Το πιστοποιητικό χορήγησης πίστωσης εκδίδεται από τον λιμένα από τον οποίο πραγματοποιήθηκαν οι εξαγωγές και μετά την πραγματοποίηση των εξαγωγών ή την αποστολή των αγαθών. Εφόσον ο αιτών υποβάλλει στις αρχές αντίγραφα όλων των συναφών με τις εξαγωγές εγγράφων (π.χ. δελτίο εξαγωγής, τιμολόγια, φορτωτικές, τραπεζικά πιστοποιητικά), οι δημόσιες αρχές της Ινδίας δεν έχουν δικαίωμα χορήγησης δασμολογικών πιστώσεων. (58) Διαπιστώθηκε ότι ο αιτών χρησιμοποίησε το καθεστώς αυτό στη διάρκεια της ΠΕΕ. δ) Συμπέρασμα σχετικά με το καθεστώς FMS (59) Το καθεστώς FMS παρέχει επιδοτήσεις κατά την έννοια του άρθρου 3 σημείο 1 στοιχείο α) υπό ii) και σημείο 2 του βασικού κανονισμού. Μια δασμολογική πίστωση FMS αποτελεί οικονομική συνεισφορά των δημόσιων αρχών της Ινδίας, δεδομένου ότι η πίστωση θα χρησιμοποιηθεί τελικά για να εξουδετερώσει τους εισαγωγικούς δασμούς, μειώνοντας έτσι τα έσοδα των ΔΑΙ από τον δασμό που θα οφείλονταν κανονικά. Επιπλέον, η δασμολογική πίστωση για το καθεστώς FMS αποφέρει όφελος στον εξαγωγέα, διότι βελτιώνει τα ρευστά διαθέσιμά του. (60) Επιπλέον, το καθεστώς FMS εξαρτάται εκ του νόμου από την επίτευξη εξαγωγικής επίδοσης και, επομένως, θεωρείται ότι έχει ατομικό χαρακτήρα και είναι αντισταθμίσιμο βάσει του άρθρου 4 παράγραφος 4 πρώτο εδάφιο στοιχείο α) του βασικού κανονισμού. (61) Αυτό το καθεστώς δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής φόρου σε περίπτωση υποκατάστασης κατά την έννοια του άρθρου 3 σημείο 1 στοιχείο α) υπό ii) του βασικού κανονισμού. Δεν είναι σύμφωνο με τους αυστηρούς κανόνες που καθορίζονται στο παράρτημα I σημείο i), στο παράρτημα II (Ορισμός και κανόνες για την επιστροφή δασμών) και στο παράρτημα III (Ορισμός και κανόνες για την επιστροφή φόρων σε περίπτωση υποκατάστασης) του βασικού κανονισμού. Ο εξαγωγέας δεν έχει υποχρέωση να καταναλώσει πραγματικά τα εμπορεύματα που εισάγονται με δασμολογική ατέλεια κατά τη διαδικασία παραγωγής, και το ποσό της πίστωσης δεν υπολογίζεται σε συνάρτηση με τους πραγματικά χρησιμοποιηθέντες συντελεστές παραγωγής. Δεν υπάρχουν άλλα εφαρμοζόμενα καθεστώτα ή διαδικασίες που να επιβεβαιώνουν ποιοι είναι οι συντελεστές παραγωγής που καταναλώνονται πραγματικά κατά τη διαδικασία παραγωγής του εξαγόμενου προϊόντος ή αν προέκυψε επιπλέον πληρωμή εισαγωγικών δασμών κατά την έννοια του Παραρτήματος I σημείο i) και των παραρτημάτων II και ΙΙΙ του βασικού κανονισμού. Ένας εξαγωγέας μπορεί να επωφελείται από τα οφέλη που απορρέουν από το καθεστώς FMS, ανεξάρτητα από το αν εισάγει συντελεστές παραγωγής. Για να έχει δικαίωμα χρησιμοποίησης του καθεστώτος, αρκεί να εξάγει απλώς εμπορεύματα, χωρίς να υποχρεούται να αποδείξει ότι έχει εισαγάγει συντελεστές παραγωγής για την παραγωγή τους. Έτσι, ακόμη και οι εξαγωγείς που προμηθεύονται όλους τους συντελεστές παραγωγής από την τοπική αγορά και δεν εισάγουν προϊόντα που μπορούν να χρησιμοποιηθούν ως συντελεστές παραγωγής, δικαιούνται επίσης να προσπορίζονται τα οφέλη που απορρέουν από το καθεστώς FMS. Επιπλέον, ο εξαγωγέας μπορεί να χρησιμοποιήσει τις δασμολογικές πιστώσεις FMS για την εισαγωγή κεφαλαιουχικών αγαθών παρότι τα κεφαλαιουχικά αγαθά δεν καλύπτονται από τα επιτρεπόμενα συστήματα επιστροφής δασμού, όπως ορίζεται στο παράρτημα I σημείο i) του βασικού κανονισμού, διότι δεν καταναλώνονται στην παραγωγή των εξαγόμενων προϊόντων. ε) Υπολογισμός του ποσού της επιδότησης (62) Το ποσό των αντισταθμίσιμων επιδοτήσεων υπολογίστηκε με βάση το όφελος που αποδίδεται στον παραλήπτη, το οποίο διαπιστώνεται ότι υπάρχει κατά τη διάρκεια της ΠΕΕ εφόσον καταχωρίστηκε από τον αιτούντα, βάσει της αυτοτέλειας των χρήσεων, ως έσοδο στο στάδιο της εξαγωγής συναλλαγής. Σύμφωνα με το άρθρο 7 παράγραφοι 2 και 3 του βασικού κανονισμού, το εν λόγω ποσό της επιδότησης (αριθμητής) κατανεμήθηκε στον κύκλο εργασιών που προέκυψε από τις εξαγωγές κατά την ΠΕΕ (παρονομαστής), διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις ποσότητες που κατασκευάσθηκαν, παρήχθησαν, εξήχθησαν ή μεταφέρθηκαν. (63) Το ποσοστό επιδότησης που προσδιορίστηκε σύμφωνα με το εν λόγω καθεστώς κατά τη διάρκεια της ΠΕΕ για τον αιτούντα ανέρχεται σε λιγότερο από 0,1 %. 3.6. Καθεστώς εξαγωγικών πιστώσεων (Credit Scheme - «ECS») (64) Διαπιστώθηκε ότι ο αιτών έλαβε το όφελος προτιμησιακών επιτοκίων για τη χρηματοδότηση των εξαγωγών του κατά τη διάρκεια της ΠΕΕ έως τις 30 Ιουνίου 2011. Η νομική βάση για το εν λόγω προτιμησιακό επιτόκιο αναφέρεται στη βασική εγκύκλιο για εξαγωγικές πιστώσεις σε ρουπίες/συνάλλαγμα & εξυπηρέτηση πελατών για εξαγωγείς DBOD αριθ. DIR.(EXP). BC 07/04.02.02/2009-10 της RBI, που απευθύνονται στο σύνολο των ινδικών εμπορικών τραπεζών. (65) Την 1η Ιουλίου 2011, οι όροι και οι προϋποθέσεις του ECS επανεξετάστηκαν στη βασική εγκύκλιο για εξαγωγικές πιστώσεις σε ρουπίες/συνάλλαγμα & εξυπηρέτηση πελατών για εξαγωγείς DBOD αριθ. DIR. (Exp).BC.04/04.02.002/2011-12. Οι αναθεωρημένοι όροι δεν προσκόμισαν οφέλη στον αιτούντα. Σύμφωνα με το άρθρο 15 παράγραφος 1 του βασικού κανονισμού, αυτό το καθεστώς επομένως δεν θα πρέπει να αντισταθμισθεί. 3.7. Καθεστώς απαλλαγής από τον φόρο εισοδήματος (Income Tax Exemption Scheme - «ITES») (66) Κατά τη διάρκεια της έρευνας διαπιστώθηκε ότι ο αιτών δεν προσπορίστηκε οφέλη στο πλαίσιο του ITES κατά την ΠΕΕ. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 3.8. Καθεστώς κινήτρων της Δυτικής Βεγγάλης 1999 («WBIS 1999») (67) Η πολιτεία της Δυτικής Βεγγάλης χορηγεί σε επιλέξιμες βιομηχανικές επιχειρήσεις κίνητρα υπό μορφή πλεονεκτημάτων, συμπεριλαμβανομένης της επιστροφής του φόρου επί των πωλήσεων και κεντρικού φόρου επί των πωλήσεων τελικών προϊόντων, έτσι ώστε να ενθαρρυνθεί η βιομηχανική ανάπτυξη των περιοχών της εν λόγω πολιτείας που παρουσιάζουν καθυστέρηση στον οικονομικό τομέα. α) Νομική βάση (68) Η λεπτομερής περιγραφή αυτού του καθεστώτος, όπως εφαρμόζεται από την κυβέρνηση της Δυτικής Βεγγάλης, περιλαμβάνεται στην ανακοίνωση αριθ. 580-CI/H της 22ας Ιουνίου1999 της κυβέρνησης της Δυτικής Βεγγάλης - Διεύθυνση Εμπορίου και Βιομηχανίας. β) Επιλεξιμότητα (69) Οι εταιρείες που δημιουργούν νέα βιομηχανική μονάδα ή προβαίνουν σε ευρεία επέκταση ήδη υπάρχουσας εγκατάστασης σε περιοχές με καθυστέρηση στην οικονομική ανάπτυξη, είναι επιλέξιμες για να επωφεληθούν στο πλαίσιο αυτού του καθεστώτος. Εντούτοις, υπάρχει πλήρης κατάλογος κλάδων παραγωγής που δεν είναι επιλέξιμοι (αρνητικό κατάλογο) για να χρησιμοποιήσουν αυτά τα καθεστώτα, και, συνεπώς, και εμποδίζουν εταιρείες ορισμένων τομέων δραστηριοτήτων να επωφελούνται από τα κίνητρα. γ) Πρακτική εφαρμογή (70) Στο πλαίσιο αυτού του καθεστώτος, οι εταιρείες πρέπει να επενδύουν σε περιοχές με οικονομική καθυστέρηση. Οι εν λόγω περιοχές, που αντιπροσωπεύουν ορισμένες εδαφικές ενότητες στη Δυτική Βεγγάλη κατατάσσονται ανάλογα με την οικονομική τους ανάπτυξη σε διαφορετικές κατηγορίες, ενώ, συγχρόνως, είναι ανεπτυγμένες περιοχές που έχουν αποκλειστεί από την εφαρμογή των καθεστώτων παροχής κινήτρων. Τα κύρια κριτήρια για τον υπολογισμό του ποσού των κινήτρων είναι το μέγεθος της επένδυσης και η περιοχή στην οποία έχει εγκατασταθεί ή θα εγκατασταθεί η επιχείρηση. δ) Συμπέρασμα (71) Το καθεστώς αυτό χορηγεί επιδοτήσεις κατά την έννοια του άρθρου 3 σημείο 1 στοιχείο α) υπό ii) και σημείο 2 του βασικού κανονισμού. Αυτό αποτελεί χρηματοδοτική συνεισφορά της κυβέρνησης της Δυτικής Βεγγάλης, δεδομένου ότι τα παρεχόμενα κίνητρα -στην προκειμένη περίπτωση, επιστροφή του φόρου επί των πωλήσεων και επιστροφή του κεντρικού φόρου επί των πωλήσεων τελικών προϊόντων- μειώνουν τον φόρο εισοδήματος που θα οφειλόταν κανονικά. Επιπλέον, αυτά τα κίνητρα παρέχουν όφελος στην εταιρεία, διότι βελτιώνουν τη χρηματοοικονομική της κατάσταση, δεδομένου ότι οι φόροι που κανονικά οφείλονταν δεν καταβλήθηκαν. (72) Επιπλέον, το καθεστώς αυτό έχει περιφερειακό χαρακτήρα κατά την έννοια του άρθρου 4 παράγραφος 2 πρώτο εδάφιο και παράγραφος 3 του βασικού κανονισμού, δεδομένου ότι καλύπτει ορισμένες μόνο εταιρείες που έχουν επενδύσει σε ορισμένες γεωγραφικά οριοθετημένες περιοχές που υπάγονται στη δικαιοδοσία της εν λόγω πολιτείας. Δεν καλύπτει εταιρείες εγκατεστημένες εκτός των εν λόγω περιοχών και, επιπλέον, το επίπεδο του οφέλους ποικίλλει ανάλογα με την εκάστοτε περιοχή. (73) Το WBIS 1999 είναι συνεπώς αντισταθμιστικό. ε) Υπολογισμός του ποσού της επιδότησης (74) Το ποσό της επιδότησης υπολογίστηκε με βάση το ποσό του φόρου επί των πωλήσεων και του κεντρικού φόρου επί των πωλήσεων τελικών προϊόντων που οφείλεται κανονικά για την περίοδο έρευνας επανεξέτασης, και το οποίο δεν εξοφλήθηκε στο πλαίσιο του εν λόγω καθεστώτος. Σύμφωνα με το άρθρο 7 παράγραφος 2 του βασικού κανονισμού, τα συνολικά ποσά επιδότησης (αριθμητής) κατανεμήθηκαν στο σύνολο των πωλήσεων που πραγματοποιήθηκαν κατά την περίοδο έρευνας ως ο κατάλληλος παρονομαστής, διότι η επιδότηση δεν εξαρτάται από τις εξαγωγές και δεν χορηγήθηκε αναφορικά με τις ποσότητες που παρασκευάσθηκαν, παράχθηκαν, εξήχθησαν ή μεταφέρθηκαν. Το ποσοστό επιδότησης που ελήφθη ανήρχετο σε 1,4 %. 3.9. Ποσό αντισταθμίσιμων επιδοτήσεων (75) Το ποσό των αντισταθμίσιμων επιδοτήσεων που καθορίστηκε σύμφωνα με τις διατάξεις του βασικού κανονισμού, εκφραζόμενο κατ’ αξία, για τον αιτούντα ανήλθε σε 8,7 %. Αυτό το ποσό της επιδότησης υπερβαίνουν το ελάχιστο κατώτατο όριο που αναφέρεται στο άρθρο 14 παράγραφος 5 του βασικού κανονισμού. (76) Τα επίπεδα επιδότησης που καθορίστηκε στην τρέχουσα διαδικασία για τον αιτούντα είναι τα εξής: Καθεστώτα DEPBS ΠΕΚΑ FMS WBIS Σύνολο Dhunseri Petrochem & Tea Ltd 6,7 % 0,6 % 0,1 % 1,4 % 8,7 % (77) Επομένως, θεωρήθηκε ότι, δυνάμει του άρθρου 19 του βασικού κανονισμού, η πρακτική επιδοτήσεων συνεχίστηκε κατά την ΠΕΕ. 3.10. Μόνιμη φύση της αλλαγής περιστάσεων όσον αφορά τη χρηματοδότηση (78) Σύμφωνα με το άρθρο 19 παράγραφος 4 του βασικού κανονισμού, εξετάστηκε επίσης κατά πόσον η μεταβολή των συνθηκών ήταν δυνατόν να θεωρηθεί εύλογα διαρκούς χαρακτήρα. (79) Διαπιστώθηκε ότι, κατά την περίοδο της ΠΕΕ, ο αιτών συνέχισε να αποκομίζει οφέλη από αντισταθμίσιμη επιδότηση από τις δημόσιες αρχές της Ινδίας. Επιπροσθέτως, το ποσοστό της επιδότησης που διαπιστώθηκε στο πλαίσιο της παρούσας επανεξέτασης είναι χαμηλότερο από εκείνο που είχε διαπιστωθεί κατά την τελευταία έρευνα επανεξέτασης. Επίσης, διαπιστώθηκε ότι δεν συνέβησαν στην πραγματικότητα οι αλλαγές που ισχυρίζεται ο αιτών στην αιτιολογική σκέψη 7. Πράγματι, ο αιτών δεν επωφελήθηκε πλέον από το καθεστώς EOU κατά την περίοδο της ΠΕΕ όπως αναφέρεται στην αιτιολογική σκέψη 41. (80) Ωστόσο, διαπιστώθηκε επίσης ότι το κύριο καθεστώς που χρησιμοποιούσε ο αιτών κατά την ΠΕΕ (δηλαδή το DEBPS) διακόπηκε στις 30 Σεπτεμβρίου 2011, και σήμερα ο αιτών χρησιμοποιεί ένα άλλο καθεστώς που δεν χρησιμοποιούσε κατά την ΠΕΕ (δηλαδή επιστροφής δασμού). Συνεπώς, είναι προφανές ότι η κατάσταση που επικρατεί κατά την ΠΕΕ δεν έχει διαρκή χαρακτήρα, διότι, εν τω μεταξύ, έχει ήδη αλλάξει σημαντικά. (81) Επομένως, συνάγεται ότι η μερική ενδιάμεση επανεξέταση θα πρέπει να περατωθεί χωρίς να τροποποιηθούν τα ισχύοντα αντισταθμιστικά μέτρα. Ο αιτών καθώς και τα άλλα ενδιαφερόμενα μέρη ενημερώθηκαν σχετικά με τα γεγονότα και τις εκτιμήσεις βάσει των οποίων είχε προβλεφθεί να προταθεί η περάτωση της έρευνας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η μερική ενδιάμεση επανεξέταση των αντισταθμιστικών μέτρων που εφαρμόζονται στις εισαγωγές τερεφθαλικού πολυαιθυλενίου, το οποίο υπάγεται σήμερα στον κωδικό ΣΟ 3907 60 20, καταγωγής, μεταξύ άλλων, Ινδίας, περατώνεται, χωρίς τροποποίηση των ισχυόντων μέτρων. Άρθρο 2 Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 26 Ιουνίου 2012.

Εμπορικές πράξεις

Εμπορική νομοθεσία

Χημική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 906/2011 ΤΟΥ ΣΥΜΒΟΥΛΊΟΥ της 2ας Σεπτεμβρίου 2011 για τροποποίηση του κανονισμού (ΕΚ) αριθ. 193/2007 για την επιβολή οριστικού αντισταθμιστικού δασμού στις εισαγωγές τερεφθαλικού πολυαιθυλενίου καταγωγής Ινδίας και για την τροποποίηση του κανονισμού (ΕΚ) αριθ. 192/2007 για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου καταγωγής, μεταξύ άλλων, Ινδίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως τα άρθρα 19 και 24, Έχοντας υπόψη την πρόταση που υπέβαλε η Ευρωπαϊκή Επιτροπή, κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Προηγούμενη έρευνα και ισχύοντα αντισταθμιστικά μέτρα (1) Το Συμβούλιο επέβαλε, με τον κανονισμό (ΕΚ) αριθ. 2603/2000 (2), οριστικό αντισταθμιστικό δασμό στις εισαγωγές ορισμένων τύπων τερεφθαλικού πολυαιθυλενίου («PET») καταγωγής, μεταξύ άλλων, Ινδίας («αρχική έρευνα κατά των επιδοτήσεων»). Μετά από επανεξέταση ενόψει της λήξης ισχύος του κανονισμού, το Συμβούλιο, με τον κανονισμό (ΕΚ) αριθ. 193/2007 (3), επέβαλε οριστικό αντισταθμιστικό δασμό για περαιτέρω περίοδο πέντε ετών. Τα αντισταθμιστικά μέτρα τροποποιήθηκαν με τον κανονισμό (ΕΚ) αριθ. 1286/2008 του Συμβουλίου (4) κατόπιν μερικής ενδιάμεσης επανεξέτασης («έρευνα τελευταίας επανεξέτασης»). Τα αντισταθμιστικά μέτρα συνίστανται σε συγκεκριμένο δασμό. Το ύψος του δασμού κυμαίνεται μεταξύ 0 ευρώ και 106,5 ευρώ ανά τόνο για τους ινδούς παραγωγούς που αναφέρονται ονομαστικά, ενώ ο υπόλοιπος δασμός επί των εισαγωγών από άλλους παραγωγούς καθορίστηκε σε 69,4 ευρώ ανά τόνο. 1.2. Ισχύοντα μέτρα αντιντάμπινγκ (2) Το Συμβούλιο επέβαλε, με τον κανονισμό (ΕΚ) αριθ. 2604/2000 (5), οριστικό δασμό αντιντάμπινγκ στις εισαγωγές PET καταγωγής, μεταξύ άλλων, Ινδίας («αρχική έρευνα αντιντάμπινγκ»). Μετά από μία επανεξέταση ενόψει της λήξης ισχύος του κανονισμού, το Συμβούλιο, με τον κανονισμό (ΕΚ) αριθ. 192/2007 (6), επέβαλε οριστικό δασμό αντιντάμπινγκ για περαιτέρω περίοδο πέντε ετών. Τα μέτρα αντιντάμπινγκ τροποποιήθηκαν με τον κανονισμό (ΕΚ) αριθ. 1286/2008 του Συμβουλίου κατόπιν της τελευταίας έρευνας επανεξέτασης. Τα μέτρα καθορίστηκαν στο επίπεδο του επιπέδου εξουδετέρωσης της ζημίας και συνίσταντο σε ειδικούς δασμούς αντιντάμπινγκ. Το ύψος του δασμού καθορίστηκε μεταξύ 87,5 ευρώ και 200,9 ευρώ ανά τόνο για τους ινδούς παραγωγούς που αναφέρονται ονομαστικά, ενώ ο υπόλοιπος δασμός επί των εισαγωγών από άλλους παραγωγούς καθορίστηκε σε 153,6 ευρώ ανά τόνο («ισχύοντα μέτρα αντιντάμπινγκ»). (3) Με απόφαση της 29ης Νοεμβρίου 2000 (7), η Επιτροπή αποδέχτηκε την ανάληψη υποχρεώσεων από πολλούς παραγωγείς-εξαγωγείς καθορίζοντας μία ελάχιστη τιμή εισαγωγής («ανάληψη υποχρεώσεων»). 1.3. Έναρξη μερικής ενδιάμεσης επανεξέτασης (4) Το αίτημα για μερική ενδιάμεση επανεξέταση σύμφωνα με το άρθρο 19 του βασικού κανονισμού υποβλήθηκε από την εταιρεία Reliance Industries Limited, έναν ινδό παραγωγό-εξαγωγέα PET («αιτών» ή «Reliance»). Το πεδίο της αίτησης περιορίζεται στην επιδότηση και στον αιτούντα. Ταυτόχρονα, ο αιτών ζήτησε την επανεξέταση των ισχυόντων μέτρων αντιντάμπινγκ. Οι δασμοί αντιντάμπινγκ και αντισταθμιστικοί δασμοί υπόλοιπων εταιρειών εφαρμόζονται σε εισαγωγές προϊόντων που παράγονται από τη Reliance και οι πωλήσεις του αιτούντος στην Ένωση διέπονται από την ανάληψη υποχρεώσεων. (5) Ο αιτών προσκόμισε εκ πρώτης όψεως αποδεικτικά στοιχεία σχετικά με το ότι η συνέχιση της εφαρμογής του μέτρου στο σημερινό του επίπεδο δεν ήταν πλέον αναγκαία για την εξουδετέρωση των συνεπειών της αντισταθμίσιμης επιδότησης. Ο αιτών έχει υποβάλει, ιδίως, εκ πρώτης όψεως αποδεικτικά στοιχεία από τα οποία προκύπτει ότι το ποσό της επιδότησής του έχει μειωθεί αρκετά κάτω από το ποσό του δασμού που εφαρμόζεται κατά την τρέχουσα περίοδο σε αυτήν. Αυτή η μείωση του γενικού επιπέδου επιδότησης οφείλεται κυρίως στη σημαντική μείωση του οφέλους που προκύπτει σύμφωνα με το καθεστώς πιστώσεων εισαγωγικών δασμών (DEPBS). (6) Η Επιτροπή, αφού διαπίστωσε, κατόπιν διαβουλεύσεων με τη συμβουλευτική επιτροπή, ότι η αίτηση περιείχε επαρκή εκ πρώτης όψεως αποδεικτικά στοιχεία, ανήγγειλε, στις 10 Ιουνίου 2010, την έναρξη μερικής ενδιάμεσης επανεξέτασης («παρούσα επανεξέταση») δυνάμει του άρθρου 19 του βασικού κανονισμού με ανακοίνωση η οποία δημοσιεύτηκε στην Επίσημη Εφημερίδα της Ευρωπαϊκής Ένωσης (8). Η επανεξέταση περιορίστηκε στην εξέταση της επιδότησης όσον αφορά τον αιτούντα. 1.4. Μέρη τα οποία αφορά η έρευνα (7) Η Επιτροπή ενημέρωσε επίσημα τον αιτούντα, τους εκπροσώπους της χώρας εξαγωγής και την ένωση ενωσιακών παραγωγών για την έναρξη της επανεξέτασης. Τα ενδιαφερόμενα μέρη είχαν τη δυνατότητα να υποβάλουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στην ανακοίνωση για την έναρξη. (8) Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. (9) Για να λάβει όλες τις απαιτούμενες για την έρευνά της πληροφορίες, η Επιτροπή έστειλε το ερωτηματολόγιο στον αιτούντα και στην κυβέρνηση της Ινδίας («ΚτΙ») και έλαβε απαντήσεις εντός της ορισθείσας προθεσμίας. (10) Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό της επιδότησης. Η Επιτροπή πραγματοποίησε επισκέψεις επαλήθευσης στις εγκαταστάσεις του αιτούντος στο Μουμπάι, Ινδία, και στις εγκαταστάσεις της ΚτΙ, στο Νέο Δελχί, (Directorate General of Foreign Trade and Ministry of Commerce) και στο Μουμπάι (Regional Office of the Directorate General of Foreign Trade). 1.5. Περίοδος της έρευνας επανεξέτασης (11) Η έρευνα για την επιδότηση κάλυψε την περίοδο από την 1η Απριλίου 2009 έως τις 31 Μαρτίου 2010 («περίοδος έρευνας της επανεξέτασης» ή «ΠΕΕ»). 1.6. Παράλληλη έρευνα αντιντάμπινγκ (12) Η Επιτροπή ανήγγειλε, στις 10 Ιουνίου 2010 (9), την έναρξη μερικής ενδιάμεσης επανεξέτασης των ισχυόντων μέτρων αντιντάμπινγκ σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009 του Συμβουλίου (10) («βασικός κανονισμός αντιντάμπινγκ»), η οποία περιορίζεται στην εξέταση του ντάμπινγκ σε σχέση με τον αιτούντα. (13) Από την παράλληλη έρευνα αντιντάμπινγκ διαπιστώθηκε ότι οι περιστάσεις όσον αφορά το ντάμπινγκ δεν μεταβλήθηκαν σημαντικά και μόνιμα και συνεπώς η έρευνα τερματίστηκε χωρίς να μεταβληθούν τα ισχύοντα μέτρα αντιντάμπινγκ που εφαρμόζονται στη Reliance. 2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 2.1. Το υπό εξέταση προϊόν (14) Το προϊόν που αποτελεί αντικείμενο της επανεξέτασης είναι το PET με ιξώδες 78 ml/g και άνω, σύμφωνα με το πρότυπο ISO 1628-5, το οποίο επί του παρόντος υπάγεται στον κωδικό ΣΟ 3907 60 20 και είναι καταγωγής Ινδίας («υπό εξέταση προϊόν»). 2.2. Ομοειδές προϊόν (15) Η έρευνα αποκάλυψε ότι το υπό εξέταση προϊόν που παράγεται στην Ινδία και πωλείται στην Ένωση είναι πανομοιότυπο από την άποψη των φυσικών και χημικών χαρακτηριστικών και χρήσεων προς το προϊόν που παράγεται και πωλείται στην εγχώρια αγορά στην Ινδία. Συνάγεται, συνεπώς, το συμπέρασμα ότι τα προϊόντα που πωλούνται στην εγχώρια αγορά και στις εξαγωγικές αγορές είναι ομοειδή προϊόντα κατά την έννοια του άρθρου 1 παράγραφος 4 του βασικού κανονισμού. Δεδομένου ότι η παρούσα επανεξέταση περιορίστηκε στον προσδιορισμό της επιδότησης όσον αφορά τον αιτούντα, δεν εξήχθησαν συμπεράσματα για το προϊόν που παράγεται και πωλείται από τον κλάδο παραγωγής της Ένωσης στην αγορά της Ένωσης. 3. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ 3.1. Επιδότηση (16) Με βάση τις πληροφορίες που υπέβαλαν η ΚτΙ και ο αιτών, καθώς και τις απαντήσεις στο ερωτηματολόγιο της Επιτροπής, εξετάστηκαν τα ακόλουθα καθεστώτα, τα οποία, κατά τους ισχυρισμούς, συνεπάγονται τη χορήγηση επιδοτήσεων: Εθνικά καθεστώτα α) Καθεστώς προηγούμενης εξουσιοδότησης (Advance Authorisation Scheme - «AAS»)· β) καθεστώς πιστώσεων εισαγωγικών δασμών (Duty Entitlement Passbook Scheme - «DEPBS»)· γ) καθεστώς προώθησης των εξαγωγών κεφαλαιουχικών αγαθών (Export Promotion Capital Goods Scheme - «EPCGS»)· δ) καθεστώς επικέντρωσης στην αγορά (Focus Market Scheme - FMS)· ε) καθεστώς επικέντρωσης στο προϊόν (Focus Product Scheme - FPS)· στ) καθεστώς απαλλαγής από τον φόρο εισοδήματος («ITES»). Περιφερειακά καθεστώτα ζ) Καθεστώς παροχής κινήτρων για επενδύσεις κεφαλαίου της κυβέρνησης του Γκουτζαράτ. (17) Τα καθεστώτα α) έως ε) που αναφέρονται ανωτέρω βασίζονται στον νόμο του 1992 περί αναπτύξεως και ρυθμίσεως του εξωτερικού εμπορίου (αριθ. 22 του 1992), ο οποίος άρχισε να ισχύει στις 7 Αυγούστου 1992 («νόμος περί εξωτερικού εμπορίου»). Ο νόμος περί εξωτερικού εμπορίου εξουσιοδοτεί την ΚτΙ να δημοσιεύει ανακοινώσεις που αφορούν την πολιτική εισαγωγών και εξαγωγών. Οι ανακοινώσεις αυτές συνοψίζονται στα έγγραφα με τίτλο «Πολιτική εξωτερικού εμπορίου» («FTP»), που εκδίδονται από το Υπουργείο Εμπορίου ανά πενταετία και επικαιροποιούνται τακτικά. Δυο έγγραφα FTP αφορούν την ΠΕΕ της παρούσας υπόθεσης, δηλαδή το FTP 04-09 και το FTP 09-14. Το τελευταίο άρχισε να ισχύει τον Αύγουστο του 2009. Επιπλέον, η ΚτΙ περιγράφει επίσης τις διαδικασίες που διέπουν τα έγγραφα FTP 04-09 και FTP 09-14 σε ένα «Εγχειρίδιο διαδικασιών, τόμος Θ'» - ‘Handbook of Procedures, Volume I’) («HOP I 04-09» και «HOP I 09-14» αντίστοιχα). Το εγχειρίδιο διαδικασιών επικαιροποιείται επίσης τακτικά. (18) Το καθεστώς στ) βασίζεται στον νόμο του 1961 περί φόρου εισοδήματος, ο οποίος τροποποιείται ετησίως από τον νόμο περί οικονομικών. (19) Το καθεστώς ζ) διοικείται από την κυβέρνηση του Γκουτζαράτ και βασίζεται στην πολιτική που ακολουθεί για την παροχή βιομηχανικών κινήτρων. 3.1.1. Καθεστώς προηγούμενης εξουσιοδότησης («AAS») α) Νομική βάση (20) Η λεπτομερής περιγραφή του καθεστώτος περιλαμβάνεται στις παραγράφους. 4.1.1 έως 4.1.14 του FTP 04-09 και FTP 09-14 και στις παραγράφους 4.1 έως 4.30A των HOP I 04-09 και HOP I 09-14. β) Επιλεξιμότητα (21) Το καθεστώς προηγούμενης άδειας (AAS) αποτελείται από έξι επιμέρους καθεστώτα, όπως περιγράφονται λεπτομερέστερα στην αιτιολογική σκέψη 22. Τα εν λόγω επιμέρους καθεστώτα διαφέρουν, μεταξύ άλλων, όσον αφορά την επιλεξιμότητα. Οι κατασκευαστές-εξαγωγείς και οι έμποροι-εξαγωγείς που είναι «υποχρεωμένοι» να υποστηρίζουν τους κατασκευαστές έχουν δικαίωμα να χρησιμοποιούν το καθεστώς AAS για τις πραγματικές εξαγωγές και το AAS για τις ετήσιες ανάγκες. Οι κατασκευαστές-εξαγωγείς που προμηθεύουν τον τελικό εξαγωγέα έχουν δικαίωμα να χρησιμοποιούν το καθεστώς AAS για τις ενδιάμεσες προμήθειες. Οι κύριες επιχειρήσεις που προμηθεύουν το προϊόν στις κατηγορίες «προβλεπομένων εξαγωγών» που αναφέρονται στην παράγραφο 8.2 των εγγράφων FTP 04-09 και FTP 09-14, ως προμηθευτές μιας μονάδας εξαγωγικού προσανατολισμού («EOU»), είναι επιλέξιμοι για προβλεπόμενες εξαγωγές υπό καθεστώς AAS. Τελικά, οι ενδιάμεσοι προμηθευτές των κατασκευαστών-εξαγωγέων είναι επιλέξιμοι ως αποδέκτες των οφελών που προκύπτουν από «προβλεπόμενες εξαγωγές» στο πλαίσιο των επιμέρους καθεστώτων προκαταβολικών εντολών παράδοσης («ARO») και τριγωνικών εγχωρίων πιστώσεων. γ) Πρακτική εφαρμογή (22) Προκαταβολικές εγκρίσεις δύνανται να εκδίδονται στις ακόλουθες περιπτώσεις: i) πραγματικές εξαγωγές: πρόκειται για το κύριο επιμέρους καθεστώς. Προβλέπει την εισαγωγή με δασμολογική απαλλαγή των συντελεστών παραγωγής για την παραγωγή συγκεκριμένου προϊόντος εξαγωγής. Ο όρος «πραγματικές» στο πλαίσιο αυτό σημαίνει ότι το προϊόν εξαγωγής πρέπει να εγκαταλείψει το ινδικό έδαφος. Οι επιτρεπόμενες εισαγωγές και η υποχρέωση για εξαγωγές, συμπεριλαμβανομένου του τύπου του προϊόντος εξαγωγής, διευκρινίζονται στην έγκριση· ii) ετήσιες ανάγκες: αυτή η έγκριση δεν αφορά συγκεκριμένο προϊόν εξαγωγής, αλλά ευρύτερη ομάδα προϊόντων (π.χ. χημικά και συναφή προϊόντα). Ο κάτοχος της έγκρισης μπορεί -μέχρι συγκεκριμένου ορίου αξίας που καθορίζεται βάσει της προηγούμενης εξαγωγικής επίδοσής του- να εισάγει ατελώς οποιοδήποτε συντελεστή παραγωγής χρειάζεται να χρησιμοποιήσει στην παραγωγή οποιουδήποτε είδους υπάγεται στην εν λόγω ομάδα προϊόντων. Μπορεί να επιλέξει να εξάγει οποιοδήποτε προϊόν υπάγεται στην ομάδα προϊόντων όπου χρησιμοποιούνται συντελεστές παραγωγής απαλλαγμένοι δασμών· iii) ενδιάμεσες προμήθειες: αυτό το επιμέρους καθεστώς καλύπτει περιπτώσεις όπου δύο κατασκευαστές σκοπεύουν να παραγάγουν ενιαίο εξαγωγικό προϊόν και να μοιραστούν τη διαδικασία παραγωγής. Ο κατασκευαστής-εξαγωγέας που παράγει το ενδιάμεσο προϊόν μπορεί να εισαγάγει συντελεστές παραγωγής ατελώς και, για τον σκοπό αυτό, μπορεί να εξασφαλίζει AAS για τις ενδιάμεσες προμήθειες. Ο τελικός εξαγωγέας ολοκληρώνει την παραγωγή και είναι υποχρεωμένος να εξαγάγει το τελικό προϊόν· iv) προβλεπόμενες εξαγωγές: αυτό το επιμέρους καθεστώς επιτρέπει στην κύρια επιχείρηση να εισάγει ατελώς συντελεστές παραγωγής που είναι απαραίτητοι για να κατασκευαστούν προϊόντα που θα πωληθούν ως «προβλεπόμενες εξαγωγές» στις κατηγορίες πελατών που αναφέρονται στην παράγραφο 8.2 στοιχεία β) έως στ), ζ), θ) και ι) των εγγράφων FTP 04-09 και FTP 09-14. Σύμφωνα με την ΚτΙ, οι προβλεπόμενες εξαγωγές αφορούν τις συναλλαγές για τις οποίες τα παρεχόμενα προϊόντα δεν εγκαταλείπουν τη χώρα. Ορισμένες κατηγορίες προμήθειας θεωρούνται «προβλεπόμενες εξαγωγές» υπό τον όρο ότι τα προϊόντα παρασκευάζονται στην Ινδία, π.χ. αυτό ισχύει για την προμήθεια προϊόντων σε EOU ή σε εταιρεία που βρίσκεται σε ειδική οικονομική ζώνη («SEZ»)· v) ARO: ο κάτοχος προκαταβολικής εξουσιοδότησης AAS που σκοπεύει να προμηθευτεί τους συντελεστές παραγωγής από εγχώριες πηγές, και όχι με απευθείας εισαγωγή, έχει τη δυνατότητα να τους προμηθεύεται με ARO. Στις περιπτώσεις αυτές, οι προεγκρίσεις επικυρώνονται ως ARO και οπισθογραφούνται για τον εγχώριο προμηθευτή κατά την παράδοση των συντελεστών παραγωγής που αναφέρονται σε αυτές. Η οπισθογράφηση των ARO παρέχει το δικαίωμα στον εγχώριο προμηθευτή να συμμετάσχει στα οφέλη των προβλεπόμενων εξαγωγών, όπως αναφέρεται στην παράγραφο 8.3 των FTP 04-09 και FTP 09-14 (δηλαδή καθεστώς AAS για τις ενδιάμεσες προμήθειες/προβλεπόμενες εξαγωγές, επιστροφή των εξαγωγικών δασμών για τις προβλεπόμενες εξαγωγές και επιστροφή του τελικού ειδικού φόρου κατανάλωσης). Ο μηχανισμός ARO επιστρέφει φόρους και δασμούς στον προμηθευτή αντί να τους επιστρέφει στον τελευταίο εξαγωγέα υπό μορφή επιστροφής δασμών. Η επιστροφή φόρων/δασμών ισχύει τόσο για τους εγχώριους όσο και για τους εισαγόμενους συντελεστές παραγωγής, vi) τριγωνικές εγχώριες πιστώσεις: το εν λόγω επιμέρους καθεστώς καλύπτει πάλι εγχώριες προμήθειες σε κάτοχο προκαταβολικής εξουσιοδότησης. Ο κάτοχος προκαταβολικής εξουσιοδότησης μπορεί να απευθύνεται σε τράπεζα για το άνοιγμα εγχώριας πίστωσης προς όφελος εγχώριου προμηθευτή. Η προηγούμενη εξουσιοδότηση επικυρώνεται από την τράπεζα για άμεση εισαγωγή μόνον όσον αφορά την αξία και τον όγκο των συντελεστών παραγωγής που αντλούνται από εγχώρια πηγή αντί να εισαχθούν. Ο εγχώριος προμηθευτής θα έχει τη δυνατότητα να αποκομίζει οφέλη από τις προβλεπόμενες εξαγωγές, όπως ορίζει η παράγραφος 8.3 των FTP 04-09 και FTP 09-14 (δηλαδή καθεστώς AAS για ενδιάμεσες προμήθειες/προβλεπόμενη εξαγωγή, επιστροφή εξαγωγικών δασμών για προβλεπόμενη εξαγωγή και επιστροφή τελικού ειδικού φόρου κατανάλωσης). (23) Διαπιστώθηκε ότι, κατά τη διάρκεια της έρευνας επανεξέτασης, ο αιτών έλαβε παραχωρήσεις μόνο στο πλαίσιο ενός επιμέρους καθεστώτος που αφορούσε το υπό εξέταση προϊόν, δηλαδή προβλεπόμενες εξαγωγές υπό καθεστώς AAS. Συνεπώς, δεν είναι απαραίτητο να διαπιστωθεί ο αντισταθμιστικός χαρακτήρας των υπόλοιπων μη χρησιμοποιηθέντων επιμέρους καθεστώτων. (24) Όσον αφορά τη χρησιμοποίηση του AAS για τις προβλεπόμενες εξαγωγές κατά τη διάρκεια της έρευνας επανεξέτασης, τόσο οι επιτρεπόμενες εισαγωγές όσο και η υποχρέωση εξαγωγών καθορίζονται κατ’ όγκο και κατ’ αξία από την ΚτΙ και αναγράφονται στην εξουσιοδότηση. Επιπλέον, κατά τη στιγμή της εισαγωγής και της εξαγωγής, οι αντίστοιχες συναλλαγές πρέπει να αναγράφονται από τις δημόσιες αρχές στην έγκριση. Ο όγκος των εισαγωγών υπό το εν λόγω καθεστώς καθορίζεται από την ΚτΙ με βάση τα συνήθη πρότυπα εισαγωγών-εξαγωγών («SION»). Υφίστανται SION για τα περισσότερα προϊόντα, συμπεριλαμβανομένου του υπό εξέταση προϊόντος, και εκδίδονται από την ΚτΙ. (25) Για λόγους επαλήθευσης από τις ινδικές αρχές, ο κάτοχος προκαταβολικής εξουσιοδότησης υποχρεούται διά νόμου να τηρεί ένα βιβλίο πραγματικής κατανάλωσης των ατελώς εισαγόμενων/παραγόμενων εντός της χώρας εμπορευμάτων σε σχέση με κάθε άδεια, με συγκεκριμένη μορφή (κεφάλαια 4.26, 4.30 και προσάρτημα 23 των HOP I 04-09 και HOP I 09-14). Το εν λόγω βιβλίο πρέπει να ελέγχεται από εξωτερικό ορκωτό λογιστή/λογιστή ελέγχου δαπανών και εργασιών ο οποίος εκδίδει στη συνέχεια πιστοποιητικό όπου δηλώνει ότι εξετάστηκαν τα καθορισμένα βιβλία και συναφή αρχεία και ότι οι παρεχόμενες δυνάμει του προσαρτήματος 23 πληροφορίες είναι αληθείς και σωστές από όλες τις απόψεις. (26) Η υποχρέωση εξαγωγής πρέπει να τηρείται εντός ορισμένης προθεσμίας μετά την έκδοση της άδειας (24 μήνες με δύο δυνατές παρατάσεις έξι μηνών η καθεμία). (27) Διαπιστώθηκε ότι δεν υπήρχε συνάφεια μεταξύ των εισαγομένων συντελεστών παραγωγής και των εξαγομένων τελικών προϊόντων. Οι επιλέξιμοι εισαγόμενοι συντελεστές παραγωγής μπορεί να είναι επίσης πρώτες ύλες που χρησιμοποιούνται στην παραγωγή προϊόντων προηγούμενου σταδίου. Επιπλέον, διαπιστώθηκε ότι, παρόλο που ήταν υποχρεωτικό, η εταιρεία δεν τήρησε για όλες τις άδειες το βιβλίο κατανάλωσης που αναφέρεται στην αιτιολογική σκέψη 23), το οποίο πρέπει να ελέγχεται από εξωτερικό λογιστή. Παρά τη μη τήρηση αυτής της απαίτησης, η εταιρεία αποκόμισε τα οφέλη στο πλαίσιο του καθεστώτος, τα οποία επιπλέον, από την άποψη της διαπιστωθείσας υπερεκτίμησης των προτύπων εισαγωγών/εξαγωγών (SION), υπερέβαιναν τις σχετικές νομικές διατάξεις. δ) Συμπέρασμα (28) Η απαλλαγή από τους εισαγωγικούς δασμούς ισοδυναμεί με επιδότηση κατά την έννοια του άρθρου 3 παράγραφος 1 στοιχείο α) σημείο ii) και του άρθρου 3 παράγραφος 2 του βασικού κανονισμού, δηλαδή με χρηματοδοτική συνεισφορά της ΚτΙ που προσπόρισε όφελος στον εξαγωγέα που αποτέλεσε αντικείμενο της έρευνας. (29) Επιπλέον, το καθεστώς AAS «προβλεπόμενες εξαγωγές» εξαρτάται εκ του νόμου σαφώς από την επίτευξη εξαγωγικής επίδοσης και, επομένως, θεωρείται ότι έχει ατομικό χαρακτήρα και είναι αντισταθμίσιμο βάσει του άρθρου 4 παράγραφος 4 στοιχείο α) του βασικού κανονισμού. Χωρίς δέσμευση για εξαγωγές, μια εταιρεία δεν μπορεί να προσποριστεί οφέλη από αυτό το καθεστώς. (30) Η παρούσα αναθεώρηση επιβεβαίωσε, ως εκ τούτου, ότι το επιμέρους καθεστώς που χρησιμοποιήθηκε στην παρούσα υπόθεση δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. Δεν είναι σύμφωνο με τους κανόνες που καθορίζονται στο παράρτημα I [σημείο i)], στο παράρτημα II (ορισμός και κανόνες για την επιστροφή δασμών) και στο παράρτημα III (ορισμός και κανόνες για την επιστροφή φόρων σε περίπτωση υποκατάστασης) του βασικού κανονισμού. Η ΚτΙ δεν εφάρμοσε αποτελεσματικό σύστημα ή διαδικασία επαλήθευσης για να επιβεβαιώσει εάν και σε ποιο βαθμό καταναλώθηκαν συντελεστές παραγωγής κατά την παραγωγή του εξαχθέντος προϊόντος (παράρτημα II μέρος II σημείο 4 του βασικού κανονισμού και, για τα καθεστώτα επιστροφής λόγω υποκατάστασης, παράρτημα III μέρος II σημείο 2 του βασικού κανονισμού). Τα ίδια τα SION δεν μπορούν να θεωρηθούν από μόνα τους σύστημα επαλήθευσης της πραγματικής κατανάλωσης, δεδομένου ότι διαπιστώθηκε ότι ήταν υπερβολικά γενναιόδωρα και ότι τα οφέλη που αποκομίστηκαν κατ’ υπέρβαση δεν απαιτήθηκαν από την ΚτΙ. Πράγματι, δεν πραγματοποιήθηκε αποτελεσματικός έλεγχος από μέρους της ΚτΙ, βασισμένος σε ορθά τηρούμενο μητρώο πραγματικής κατανάλωσης. Εκτός αυτού, η ΚτΙ δεν διενήργησε περαιτέρω εξέταση βάσει των συντελεστών παραγωγής που πράγματι χρησιμοποιήθηκαν, παρόλο που κανονικά θα ήταν αναγκαία αυτή η εξέταση, ελλείψει ενός αποτελεσματικά εφαρμοζόμενου συστήματος ελέγχου (παράρτημα II μέρος II σημείο 5 και παράρτημα III μέρος II σημείο 3 του βασικού κανονισμού). Τέλος, επιβεβαιώθηκε ότι, αν και η συμμετοχή των ορκωτών λογιστών στη διαδικασία επαλήθευσης είναι υποχρεωτική από το νόμο, δεν διασφαλίζεται στην πράξη. (31) Το καθεστώς AAS «προβλεπόμενες εξαγωγές» είναι συνεπώς αντισταθμίσιμο. ε) Υπολογισμός του ποσού της επιδότησης (32) Ελλείψει επιτρεπόμενου καθεστώτος επιστροφής των δασμών ή καθεστώτος επιστροφής φόρου λόγω υποκατάστασης, το αντισταθμίσιμο όφελος είναι η διαγραφή των συνολικών εισαγωγικών δασμών που ήταν κανονικά απαιτητοί κατά την εισαγωγή των συντελεστών παραγωγής. Στο πλαίσιο αυτό, σημειώνεται ότι ο βασικός κανονισμός δεν προβλέπει μόνο την «καθ’ υπέρβαση» αντιστάθμιση δασμών. Σύμφωνα με το άρθρο 3 παράγραφος 1 στοιχείο α) σημείο ii) και το παράρτημα I σημείο i) του βασικού κανονισμού, η καθ’ υπέρβαση διαγραφή των δασμών μπορεί να αντισταθμίζεται μόνον εφόσον πληρούνται οι όροι των παραρτημάτων ΙΙ και ΙΙΙ του βασικού κανονισμού, πράγμα που δεν συμβαίνει στην παρούσα περίπτωση. Συνεπώς, αν διαπιστωθεί έλλειψη ικανοποιητικής διαδικασίας παρακολούθησης, η παραπάνω εξαίρεση για τα καθεστώτα επιστροφής δεν ισχύει, ενώ ισχύει αντιθέτως ο συνήθης κανόνας αντιστάθμισης του ποσού των μη καταβληθέντων δασμών (διαφυγόντα έσοδα) και όχι οιαδήποτε διατεινόμενη καθ’ υπέρβαση διαγραφή. Όπως αναφέρεται στο παράρτημα II μέρος II και στο παράρτημα III μέρος II του βασικού κανονισμού, δεν εμπίπτει στην αρμοδιότητα της αρχής που διεξάγει την έρευνα να υπολογίζει την εν λόγω καθ’ υπέρβαση διαγραφή. Αντίθετα, σύμφωνα με το άρθρο 3 παράγραφος 1 στοιχείο α) σημείο ii) του βασικού κανονισμού, η εν λόγω αρχή πρέπει απλώς να συγκεντρώσει επαρκή στοιχεία για την αμφισβήτηση της καταλληλότητας του φερόμενου ως συστήματος επαλήθευσης. (33) Το ποσό της επιδότησης για τον αιτούντα υπολογίστηκε βάσει των διαφυγόντων εισαγωγικών δασμών (βασικοί δασμοί και ειδικός πρόσθετος τελωνειακός δασμός) επί των εισαγόμενων συντελεστών παραγωγής στο πλαίσιο του επιμέρους καθεστώτος για τις προβλεπόμενες εισαγωγές κατά την ΠΕΕ (αριθμητής). Σύμφωνα με το άρθρο 7 παράγραφος 1 στοιχείο α) του βασικού κανονισμού, αφαιρέθηκαν από το ποσό της επιδότησης τα αναγκαία τέλη για τη λήψη της επιδότησης στις περιπτώσεις που υποβλήθηκε σχετική αιτιολογημένη αίτηση. Σύμφωνα με το άρθρο 7 παράγραφος 2 του βασικού κανονισμού, αυτό το ποσό της επιδότησης κατανεμήθηκε στον συνολικό κύκλο εργασιών κατά την ΠΕΕ ως ο κατάλληλος παρονομαστής, διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. (34) Το ποσοστό της επιδότησης που καθορίστηκε αναφορικά προς το καθεστώς αυτό για τον αιτούντα κατά την ΠΕΕ ανέρχεται σε 0,52 %. 3.1.2. Καθεστώς πιστώσεων εισαγωγικών δασμών («DEPBS») α) Νομική βάση (35) Η λεπτομερής περιγραφή του καθεστώτος DEPBS περιλαμβάνεται στην παράγραφο 4.3 των εγγράφων FTP 04-09 και FTP 09-14, καθώς και στο κεφάλαιο 4 του HOP I 04-09 και του HOP I 09-14. β) Επιλεξιμότητα (36) Όλοι οι κατασκευαστές-εξαγωγείς ή έμποροι-εξαγωγείς είναι επιλέξιμοι για το καθεστώς αυτό. γ) Πρακτική εφαρμογή (37) Κάθε επιλέξιμος εξαγωγέας μπορεί να ζητεί πιστώσεις στο πλαίσιο του καθεστώτος DEPBS οι οποίες υπολογίζονται ως ποσοστό της αξίας των εξαγόμενων προϊόντων στο πλαίσιο αυτού του καθεστώτος. Αυτά τα ποσοστά DEPBS καθορίστηκαν από τις ινδικές αρχές για τα περισσότερα προϊόντα, συμπεριλαμβανομένου του υπό εξέταση προϊόντος. Καθορίζονται βάσει των SION (βλέπε αιτιολογική σκέψη 23) και την επίπτωση του δασμού σε αυτές τις υποτιθέμενες εισαγωγές, ανεξάρτητα από το αν έχουν πράγματι καταβληθεί οι εισαγωγικοί δασμοί ή όχι. Το ποσοστό DEPBS για το υπό εξέταση προϊόν κατά τη διάρκεια της ΠΕΕ της σημερινής έρευνας ήταν 8 % αξίας 58 Rs/kg κατ’ ανώτατο όριο. (38) Μια εταιρεία, για να είναι επιλέξιμη να χρησιμοποιήσει αυτό το καθεστώς, πρέπει να εξάγει προϊόντα. Κατά τη χρονική στιγμή της εξαγωγικής συναλλαγής, ο εξαγωγέας πρέπει να υποβάλει δήλωση στις τελωνειακές αρχές της Ινδίας, στην οποία θα αναφέρει ότι η εξαγωγή πραγματοποιείται βάσει του καθεστώτος DEPBS. Για την εξαγωγή των προϊόντων, οι ινδικές τελωνειακές αρχές εκδίδουν, κατά τη διαδικασία αποστολής, τιμολόγιο για φορτωθέντα εμπορεύματα προς εξαγωγή στο οποίο αναφέρεται, μεταξύ άλλων, το ποσό της πίστωσης DEPBS που πρέπει να χορηγηθεί για την εν λόγω εξαγωγική συναλλαγή. Στη φάση αυτή της εξαγωγής, ο εξαγωγέας γνωρίζει το κέρδος που θα έχει. Μετά την έκδοση τιμολογίου για φορτωθέντα εμπορεύματα προς εξαγωγή από τις τελωνειακές αρχές, η ΚτΙ δεν έχει δικαίωμα χορήγησης πίστωσης DEPBS. Το σχετικό ποσοστό DΕΡΒS για τον υπολογισμό του οφέλους είναι εκείνο που εφαρμόζεται κατά τη στιγμή της υποβολής της δήλωσης εξαγωγής. Συνεπώς, δεν υπάρχει πιθανότητα αναδρομικής τροποποίησης του επιπέδου κέρδους. (39) Διαπιστώθηκε ότι, σύμφωνα με τα ινδικά λογιστικά πρότυπα, οι πιστώσεις DERBS θεωρούνται, βάσει της αυτοτέλειας των χρήσεων, ως έσοδο στους εμπορικούς λογαριασμούς, κατά την πλήρωση της εξαγωγικής υποχρέωσης. Αυτές οι πιστώσεις μπορούν να χρησιμοποιούνται για την πληρωμή τελωνειακών δασμών επί μεταγενέστερων εισαγωγών όλων των εμπορευμάτων που μπορούν να εισάγονται άνευ περιορισμών, εκτός των κεφαλαιουχικών αγαθών. Τα εμπορεύματα που εισάγονται έναντι των εν λόγω πιστώσεων μπορούν να πωληθούν στην εγχώρια αγορά (υπόκεινται σε φόρο επί των πωλήσεων) ή να χρησιμοποιηθούν κατά διαφορετικό τρόπο. Οι πιστώσεις στο πλαίσιο του καθεστώτος DEPBS μπορούν να μεταβιβάζονται ελεύθερα και ισχύουν για περίοδο 24 μηνών από την ημερομηνία έκδοσης. (40) Οι αιτήσεις για πιστώσεις DEPBS υποβάλλονται ηλεκτρονικά και μπορούν να καλύπτουν απεριόριστο αριθμό εξαγωγικών συναλλαγών. Η προθεσμία για την υποβολή αιτήσεων είναι τρεις μήνες μετά την εξαγωγή, αλλά, όπως προβλέπεται σαφώς στην παράγραφο 9.3 των HOP I 04-09 και HOP I 09-14, οι αιτήσεις που λαμβάνονται μετά τη λήξη των προθεσμιών υποβολής μπορούν κάλλιστα να εξεταστούν με την επιβολή μικρού προστίμου (ήτοι 10 % επί του δικαιώματος). (41) Διαπιστώθηκε ότι ο αιτών χρησιμοποίησε το καθεστώς αυτό στη διάρκεια της ΠΕΕ. δ) Συμπεράσματα σχετικά με το καθεστώς DEPBS (42) Το καθεστώς DEPBS χορηγεί επιδοτήσεις κατά την έννοια του άρθρου 3 παράγραφος 1 στοιχείο α) σημείο ii) και του άρθρου 3 παράγραφος 2 του βασικού κανονισμού. Μια πίστωση DEPBS αποτελεί οικονομική συνεισφορά της ΚτΙ, δεδομένου ότι η πίστωση θα χρησιμοποιηθεί τελικά για να εξουδετερώσει τους εισαγωγικούς δασμούς, μειώνοντας έτσι τα έσοδα της ΚτΙ από τον δασμό που θα ήταν κανονικά απαιτητός. Επιπλέον, η πίστωση για το καθεστώς DEPBS αποφέρει όφελος στον εξαγωγέα, διότι βελτιώνει τα ρευστά διαθέσιμά του. (43) Επιπλέον, το καθεστώς DEPBS εξαρτάται εκ του νόμου από την επίτευξη εξαγωγικής επίδοσης και, επομένως, θεωρείται ότι έχει ατομικό χαρακτήρα και είναι αντισταθμίσιμο βάσει του άρθρου 4 παράγραφος 4 στοιχείο α) του βασικού κανονισμού. (44) Αυτό το καθεστώς δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού, όπως ισχυρίστηκε ο συνεργασθείς Ινδός παραγωγός-εξαγωγέας. Δεν είναι σύμφωνο με τους αυστηρούς κανόνες που καθορίζονται στο παράρτημα I [σημείο i)], στο παράρτημα II (ορισμός και κανόνες για την επιστροφή δασμών) και στο παράρτημα III (ορισμός και κανόνες για την επιστροφή φόρων σε περίπτωση υποκατάστασης) του βασικού κανονισμού. Ο εξαγωγέας δεν έχει υποχρέωση να καταναλώσει πραγματικά τα εμπορεύματα που εισάγονται με δασμολογική ατέλεια κατά τη διαδικασία παραγωγής και το ποσό της πίστωσης δεν υπολογίζεται ανάλογα με τους πραγματικά χρησιμοποιηθέντες συντελεστές παραγωγής. Επίσης, δεν υπάρχουν άλλα καθεστώτα ή διαδικασίες ώστε να επιβεβαιώνεται ποιοι συντελεστές παραγωγής καταναλώνονται πραγματικά κατά τη διαδικασία παραγωγής του εξαγόμενου προϊόντος ή αν προέκυψε επιπλέον πληρωμή εισαγωγικών δασμών κατά την έννοια του σημείου i) του παραρτήματος I και των παραρτημάτων ΙΙ και ΙΙΙ του βασικού κανονισμού. Τέλος, οι εξαγωγείς είναι επιλέξιμοι για να χρησιμοποιήσουν το καθεστώς DEPBS ανεξάρτητα από το αν εισάγουν συντελεστές παραγωγής. Για να έχει δικαίωμα χρησιμοποίησης του καθεστώτος ένας εξαγωγέας, αρκεί να εξάγει απλώς εμπορεύματα, χωρίς να υποχρεούται να αποδείξει ότι έχει εισαγάγει συντελεστές παραγωγής για την παραγωγή τους. Έτσι, ακόμη και οι εξαγωγείς που προμηθεύονται όλους τους συντελεστές παραγωγής από την τοπική αγορά και δεν εισάγουν προϊόντα που μπορούν να χρησιμοποιηθούν ως συντελεστές παραγωγής, δικαιούνται επίσης να προσπορίζονται τα οφέλη που απορρέουν από το καθεστώς DEPBS. ε) Υπολογισμός του ποσού της επιδότησης (45) Σύμφωνα με το άρθρο 3 παράγραφος 2 και το άρθρο 5 του βασικού κανονισμού, το ποσό των αντισταθμίσιμων επιδοτήσεων υπολογίζεται με βάση το κέρδος που προσπορίζεται ο δικαιούχος, το οποίο διαπιστώνεται κατά τη διάρκεια της περιόδου έρευνας επανεξέτασης. Ως προς αυτό, θεωρήθηκε ότι ο δικαιούχος προσπορίστηκε όφελος κατά τη χρονική στιγμή της εξαγωγικής συναλλαγής βάσει αυτού του καθεστώτος. Επί του παρόντος, η ΚτΙ δύναται να παραιτηθεί από τους τελωνειακούς δασμούς, πράξη που αποτελεί χρηματοδοτική συνδρομή κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. (46) Διαπιστώθηκε ότι τα οφέλη που αποκομίστηκαν από το καθεστώς DEPBS συγκεντρώθηκαν στο υπό εξέταση προϊόν. Με βάση τα προαναφερόμενα, θεωρείται σκόπιμο να αξιολογηθεί το όφελος που αποκομίζεται από το καθεστώς DΕΡΒS ως το σύνολο των πιστώσεων που έχουν εισπραχθεί για όλες τις εξαγωγικές συναλλαγές του υπό εξέταση προϊόντος που έχουν πραγματοποιηθεί στο πλαίσιο αυτού του καθεστώτος κατά την ΠΕΕ. (47) Στις περιπτώσεις που υποβλήθηκαν δεόντως αιτιολογημένες αιτήσεις, κάθε αναγκαίο έξοδο που προέκυψε με σκοπό τη λήψη της επιδότησης αφαιρέθηκε από τις πιστώσεις που υπολογίστηκαν έτσι ώστε να καθοριστούν τα ποσά της επιδότησης ως αριθμητής, δυνάμει του άρθρου 7 παράγραφος 1 στοιχείο α) του βασικού κανονισμού. (48) Σύμφωνα με το άρθρο 7 παράγραφος 2 του βασικού κανονισμού, αυτό το ποσό της επιδότησης κατανεμήθηκε στον συνολικό κύκλο εργασιών των εξαγωγών του υπό εξέταση προϊόντος κατά την περίοδο της έρευνας επανεξέτασης ως ο κατάλληλος παρονομαστής, διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. (49) Με βάση τα παραπάνω, το ποσοστό επιδότησης που καθορίστηκε ως προς αυτό το καθεστώς για τον συνεργασθέντα παραγωγό-εξαγωγέα κατά τη διάρκεια της ΠΕΕ ανέρχεται σε 7,52 %. 3.1.3. Καθεστώς προώθησης των εξαγωγών κεφαλαιουχικών αγαθών («EPCGS») α) Νομική βάση (50) Η λεπτομερής περιγραφή του EPCGS περιλαμβάνεται στο κεφάλαιο 5 των FTP 04-09 και FTP 09-14, καθώς και στο κεφάλαιο 5 των HOP I 04-09 και HOP I 09-14. β) Επιλεξιμότητα (51) Οι κατασκευαστές-εξαγωγείς, οι έμποροι-εξαγωγείς που είναι «υποχρεωμένοι» να υποστηρίζουν τους κατασκευαστές και οι φορείς παροχής υπηρεσιών έχουν δικαίωμα σε αυτό το καθεστώς. γ) Πρακτική εφαρμογή (52) Με την επιφύλαξη υποχρέωσης εξαγωγής, επιτρέπεται στις εταιρείες να εισάγουν κεφαλαιουχικά αγαθά (νέα και μεταχειρισμένα κεφαλαιουχικά αγαθά μέχρι 10 ετών) με μειωμένο δασμό. Για τον σκοπό αυτό, η ΚτΙ χορηγεί άδεια EPCGS, μετά από αίτηση και καταβολή ενός τέλους. Το EPCGS προβλέπει την εφαρμογή μειωμένου εισαγωγικού δασμού 3 % σε όλα τα κεφαλαιουχικά αγαθά που εισάγονται στο εν λόγω καθεστώς. Για την εκπλήρωση της υποχρέωσης εξαγωγής, τα εισαγόμενα κεφαλαιουχικά αγαθά πρέπει να χρησιμοποιούνται για την παραγωγή ορισμένης ποσότητας εξαγωγικών προϊόντων εντός καθορισμένης περιόδου. Σύμφωνα με το FTP-09-14, τα κεφαλαιουχικά αγαθά μπορούν να εισάγονται με δασμό 0 % στο πλαίσιο του EPCGS, αλλά, σε τέτοια περίπτωση, το χρονικό διάστημα για την εκπλήρωση της εξαγωγικής υποχρέωσης είναι συντομότερο. (53) Ο κάτοχος άδειας EPCGS μπορεί επίσης να εφοδιάζεται με τα κεφαλαιουχικά αγαθά στην εγχώρια αγορά. Στην περίπτωση αυτή, ο εγχώριος κατασκευαστής κεφαλαιουχικών αγαθών μπορεί να επωφεληθεί από ατελή εισαγωγή των συστατικών μερών που απαιτούνται για την παραγωγή των εν λόγω κεφαλαιουχικών αγαθών. Εναλλακτικά, ο εγχώριος παραγωγός μπορεί να ζητεί από έναν κάτοχο άδειας EPCGS να εισπράττει για την προμήθεια κεφαλαιουχικών αγαθών το όφελος από την προβλεπόμενη εξαγωγή. δ) Συμπέρασμα σχετικά με το EPCGS (54) Το EPCGS χορηγεί επιδοτήσεις κατά την έννοια του άρθρου 3 παράγραφος 1 στοιχείο α) σημείο ii) και του άρθρου 3 παράγραφος 2 του βασικού κανονισμού. Η δασμολογική μείωση αποτελεί χρηματοδοτική συνεισφορά της ΚτΙ, δεδομένου ότι, με αυτή την παραχώρηση, παραιτείται η ΚτΙ από απαίτηση σε τελωνειακά έσοδα που θα οφείλονταν κανονικά. Επιπλέον, η δασμολογική μείωση παρέχει όφελος στον εξαγωγέα στο μέτρο που οι δασμοί που εξοικονομούνται επί της εισαγωγής βελτιώνουν τα ρευστά διαθέσιμά του. (55) Επιπλέον, το EPCGS εξαρτάται εκ του νόμου από την εξαγωγική επίδοση, δεδομένου ότι οι εν λόγω άδειες δεν μπορούν να χορηγούνται χωρίς δέσμευση για εξαγωγή. Κατά συνέπεια, θεωρείται ότι έχουν ατομικό χαρακτήρα και είναι αντισταθμίσιμες βάσει του άρθρου 4 παράγραφος 4 στοιχείο α) του βασικού κανονισμού. (56) Το EPCGS δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. Τα κεφαλαιουχικά αγαθά δεν υπάγονται στα επιτρεπόμενα συστήματα που καθορίζονται στο παράρτημα I σημείο i) του βασικού κανονισμού, διότι δεν καταναλώνονται κατά τη διαδικασία παραγωγής των εξαγόμενων προϊόντων. ε) Υπολογισμός του ποσού της επιδότησης (57) Το ποσό της επιδότησης υπολογίστηκε, σύμφωνα με το άρθρο 7 παράγραφος 3 του βασικού κανονισμού, με βάση τους μη καταβληθέντες δασμούς για τα εισαχθέντα κεφαλαιουχικά αγαθά που χρησιμοποιούνται στον τομέα των πετροχημικών προϊόντων και σε άλλους τομείς για τους οποίους η εταιρεία αποκόμισε τέτοια οφέλη. κατά τη διάρκεια περιόδου που αντιστοιχεί στην κανονική περίοδο απόσβεσης των εν λόγω κεφαλαιουχικών αγαθών στον υπό εξέταση κλάδο παραγωγής. Οι τόκοι προστέθηκαν στο ποσό αυτό, έτσι ώστε να αντικατοπτρίζει τη συνολική αξία του οφέλους διαχρονικά. Το επιτόκιο των εμπορικών πιστώσεων που εφάρμοσε ο αιτών για τις πωλήσεις του κατά τη διάρκεια της ΠΕΕ θεωρήθηκε κατάλληλο γι’ αυτόν τον σκοπό. (58) Σύμφωνα με το άρθρο 7 παράγραφοι 2 και 3 του βασικού κανονισμού, το εν λόγω ποσό της επιδότησης κατανεμήθηκε στον κύκλο εργασιών του τομέα πετροχημικών προϊόντων και άλλων τομέων για τους οποίους αποκομίστηκαν τέτοια οφέλη κατά την περίοδο της ΠΕΕ ως ο κατάλληλος παρονομαστής, διότι η επιδότηση εξαρτάται από την εξαγωγική επίδοση. (59) Το ποσοστό της επιδότησης που καθορίστηκε αναφορικά προς το καθεστώς αυτό για τον αιτούντα κατά την ΠΕΕ ανέρχεται σε 1,49 %. 3.1.4. Καθεστώς επικέντρωσης στην αγορά (Focus Market Scheme - «FMS») α) Νομική βάση (60) Η λεπτομερής περιγραφή του FMS περιλαμβάνεται στις παραγράφους 3.9.1 έως 3.9.2.2 του FTP 04-09 και στις παραγράφους 3.14.1 έως 3.14.3 του FTP 09-14 και στις παραγράφους 3.20 έως 3.20.3 του HOP I 04-09 και στις παραγράφους 3.8 έως 3.8.2 του HOP I 09-14. β) Επιλεξιμότητα (61) Όλοι οι κατασκευαστές-εξαγωγείς ή έμποροι-εξαγωγείς είναι επιλέξιμοι για το καθεστώς αυτό. γ) Πρακτική εφαρμογή (62) Στο πλαίσιο αυτού του καθεστώτος, οι εξαγωγές όλων των προϊόντων στις χώρες που αναφέρονται στο προσάρτημα 37(C) του ΗΟΡ I 04-09 και του ΗΟΡ Ι 09-14 δικαιούνται δασμολογικών πιστώσεων της τάξεως του 2,5 % έως 3 % επί της τιμής F.O.B. των εξαγόμενων υπό αυτό το καθεστώς προϊόντων. Από το καθεστώς αποκλείονται ορισμένοι τύποι εξαγωγικών δραστηριοτήτων, π.χ. εξαγωγές εισαγόμενων εμπορευμάτων ή μεταφορτωμένων εμπορευμάτων, προβλεπόμενες εξαγωγές, εξαγωγές υπηρεσιών και συναφής με τις εξαγωγές κύκλος εργασιών των μονάδων που δραστηριοποιούνται σε ειδικές οικονομικές ζώνες/μονάδες εξαγωγικού προσανατολισμού. Από το καθεστώς αποκλείονται επίσης ορισμένοι τύποι προϊόντων, π.χ. διαμάντια, πολύτιμα μέταλλα, μεταλλεύματα, σιτηρά, ζάχαρη και προϊόντα πετρελαίου. (63) Οι δασμολογικές πιστώσεις στο πλαίσιο του καθεστώτος FMS μπορούν να μεταβιβάζονται ελεύθερα και ισχύουν για περίοδο 24 μηνών από την ημερομηνία έκδοσης του σχετικού πιστοποιητικού χορήγησης πίστωσης. Μπορούν να χρησιμοποιούνται για την πληρωμή των δασμών επί των μελλοντικών εισαγωγών συντελεστών παραγωγής ή αγαθών, συμπεριλαμβανομένων των κεφαλαιουχικών αγαθών. (64) Το πιστοποιητικό χορήγησης πίστωσης εκδίδεται από τον λιμένα από τον οποίο πραγματοποιήθηκαν οι εξαγωγές και μετά την πραγματοποίηση των εξαγωγών ή την αποστολή των αγαθών. Εφόσον ο αιτών υποβάλει στις αρχές αντίγραφα όλων των συναφών με τις εξαγωγές εγγράφων (π.χ. δελτίο εξαγωγής, τιμολόγια, φορτωτικές, τραπεζικά πιστοποιητικά), η ΚτΙ δεν έχει δικαίωμα χορήγησης δασμολογικών πιστώσεων. δ) Συμπέρασμα σχετικά με το FMS (65) Το FMS χορηγεί επιδοτήσεις κατά την έννοια του άρθρου 3 παράγραφος 1 στοιχείο α) σημείο ii) και του άρθρου 3 παράγραφος 2 του βασικού κανονισμού. Μια δασμολογική πίστωση FMS αποτελεί οικονομική συνεισφορά της ΚτΙ, δεδομένου ότι η πίστωση θα χρησιμοποιηθεί τελικά για να εξουδετερώσει τους εισαγωγικούς δασμούς, μειώνοντας έτσι τα έσοδα της ΚτΙ από τον δασμό που θα ήταν κανονικά απαιτητός. Επιπλέον, η δασμολογική πίστωση για το FMS αποφέρει όφελος στον εξαγωγέα, διότι βελτιώνει τα ρευστά διαθέσιμά του. (66) Επιπλέον, το FMS εξαρτάται εκ του νόμου από την επίτευξη εξαγωγικής επίδοσης και, επομένως, θεωρείται ότι έχει ατομικό χαρακτήρα και είναι αντισταθμίσιμο βάσει του άρθρου 4 παράγραφος 4 στοιχείο α) του βασικού κανονισμού. (67) Αυτό το καθεστώς δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής φόρου σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. Δεν είναι σύμφωνο με τους αυστηρούς κανόνες που καθορίζονται στο παράρτημα I [σημείο i)], στο παράρτημα II (ορισμός και κανόνες για την επιστροφή δασμών) και στο παράρτημα III (ορισμός και κανόνες για την επιστροφή φόρων σε περίπτωση υποκατάστασης) του βασικού κανονισμού. Ο εξαγωγέας δεν έχει υποχρέωση να καταναλώσει πραγματικά τα εμπορεύματα που εισάγονται με δασμολογική ατέλεια κατά τη διαδικασία παραγωγής και το ποσό της πίστωσης δεν υπολογίζεται ανάλογα με τους πραγματικά χρησιμοποιηθέντες συντελεστές παραγωγής. Δεν υπάρχουν άλλα εφαρμοζόμενα καθεστώτα ή διαδικασίες που να επιβεβαιώνουν ποιοι είναι οι συντελεστές παραγωγής που καταναλώνονται πραγματικά κατά τη διαδικασία παραγωγής του εξαγόμενου προϊόντος ή αν προέκυψε επιπλέον πληρωμή εισαγωγικών δασμών κατά την έννοια του παραρτήματος I σημείο i) και των παραρτημάτων ΙΙ και ΙΙΙ του βασικού κανονισμού. Οι εξαγωγείς μπορούν να επωφελούνται από τα οφέλη που απορρέουν από το FMS, ανεξάρτητα από το αν εισάγουν συντελεστές παραγωγής. Ένας εξαγωγέας, για να έχει δικαίωμα χρησιμοποίησης του καθεστώτος, αρκεί να εξάγει απλώς εμπορεύματα, χωρίς να υποχρεούται να αποδείξει ότι έχει εισαγάγει συντελεστές παραγωγής για την παραγωγή τους. Έτσι, ακόμη και οι εξαγωγείς που προμηθεύονται όλους τους συντελεστές παραγωγής από την τοπική αγορά και δεν εισάγουν προϊόντα που μπορούν να χρησιμοποιηθούν ως συντελεστές παραγωγής δικαιούνται επίσης να προσπορίζονται τα οφέλη που απορρέουν από το FMS. Επιπλέον, οι εξαγωγείς μπορούν να χρησιμοποιήσουν τις δασμολογικές πιστώσεις FMS για την εισαγωγή κεφαλαιουχικών αγαθών, παρότι τα κεφαλαιουχικά αγαθά δεν καλύπτονται από τα επιτρεπόμενα συστήματα επιστροφής δασμού, όπως ορίζεται στο παράρτημα I σημείο i) του βασικού κανονισμού, διότι δεν καταναλώνονται στην παραγωγή των εξαγόμενων προϊόντων. ε) Υπολογισμός του ποσού της επιδότησης (68) Το ποσό των αντισταθμίσιμων επιδοτήσεων υπολογίζεται με βάση το κέρδος που προσπορίζεται ο δικαιούχος, το οποίο διαπιστώνεται κατά τη διάρκεια της ΠΕΕ εφόσον καταχωρίστηκε από τον αιτούντα, βάσει της αυτοτέλειας των χρήσεων, ως έσοδο στο στάδιο της εξαγωγής συναλλαγής. Σύμφωνα με το άρθρο 7 παράγραφοι 2 και 3 του βασικού κανονισμού, το εν λόγω ποσό της επιδότησης κατανεμήθηκε στον κύκλο εργασιών εξαγωγών του υπό εξέταση προϊόντος κατά την ΠΕΕ ως ο κατάλληλος παρονομαστής, διότι η επιδότηση εξαρτάται από την εξαγωγική επίδοση και χορηγήθηκε ανεξάρτητα από τις κατασκευασθείσες, παραχθείσες, εξαχθείσες ή μεταφερθείσες ποσότητες. (69) Στις περιπτώσεις που υποβλήθηκαν δεόντως αιτιολογημένες αιτήσεις, κάθε αναγκαίο έξοδο που προέκυψε με σκοπό τη λήψη της επιδότησης αφαιρέθηκε από τις πιστώσεις που υπολογίστηκαν έτσι ώστε να καθοριστούν τα ποσά της επιδότησης ως αριθμητής, δυνάμει του άρθρου 7 παράγραφος 1 στοιχείο α) του βασικού κανονισμού. (70) Το ποσοστό επιδότησης που προσδιορίστηκε σύμφωνα με το εν λόγω καθεστώς κατά τη διάρκεια της ΠΕ για τον αιτούντα ανέρχεται σε 0,87 %. 3.1.5. Καθεστώς επικέντρωσης στο προϊόν (Focus Product Scheme - «FPS») (71) Κατά τη διάρκεια της έρευνας, διαπιστώθηκε ότι η Reliance δεν προσπορίστηκε οφέλη στο πλαίσιο του FPS κατά την ΠΕΕ. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 3.1.6. Καθεστώς απαλλαγής από τον φόρο εισοδήματος («ITES») (72) Κατά τη διάρκεια της έρευνας, διαπιστώθηκε ότι η Reliance δεν προσπορίστηκε οφέλη στο πλαίσιο του ITES κατά την ΠΕΕ. Ως εκ τούτου, δεν κρίθηκε σκόπιμη η περαιτέρω ανάλυση του καθεστώτος αυτού στο πλαίσιο αυτής της έρευνας. 3.1.7. Καθεστώς παροχής κινήτρων για επενδύσεις κεφαλαίου («CIIS») της κυβέρνησης του Γκουτζαράτ (73) Η πολιτεία Γκουτζαράτ χορηγεί σε επιλέξιμες βιομηχανικές επιχειρήσεις κίνητρα υπό μορφή απαλλαγής ή/και αναβολής της καταβολής του φόρου επί των πωλήσεων ή των αγορών για να ενθαρρύνει τη βιομηχανική ανάπτυξη των περιοχών της που παρουσιάζουν καθυστέρηση στον οικονομικό τομέα. α) Νομική βάση (74) Η λεπτομερής περιγραφή αυτού του καθεστώτος όπως εφαρμόζεται από την κυβέρνηση του Γκουτζαράτ (ΚτΓ) καθορίζεται στο ψήφισμα της ΚτΓ αριθ. INC-1095/2000(3)/I της 11ης Σεπτεμβρίου 1995, στην κυβερνητική ανακοίνωση, τμήμα Οικονομικών αριθ. (GHN-43) VAT-2006/S.5(2)(2)-TH της 1ης Απριλίου 2006 και στον κανόνα 18A των διατάξεων για τον φόρο προστιθέμενης αξίας του Γκουτζαράτ (2006). β) Επιλεξιμότητα (75) Οι εταιρείες που δημιουργούν νέα βιομηχανική μονάδα ή προβαίνουν σε ευρεία επέκταση ήδη υπάρχουσας εγκατάστασης σε περιοχές με καθυστέρηση στην οικονομική ανάπτυξη μπορούν να αποκομίζουν οφέλη στο πλαίσιο αυτού του καθεστώτος. Εντούτοις, υπάρχουν πλήρεις κατάλογοι κλάδων παραγωγής που δεν έχουν δικαίωμα να χρησιμοποιήσουν αυτά τα καθεστώτα και, συνεπώς, οι κατάλογοι αυτοί εμποδίζουν εταιρείες ορισμένων τομέων δραστηριοτήτων να αποκομίζουν οφέλη από τα κίνητρα που παρέχει το καθεστώς. γ) Πρακτική εφαρμογή (76) Στο πλαίσιο αυτού του καθεστώτος, οι εταιρείες πρέπει να επενδύουν σε περιοχές με οικονομική καθυστέρηση. Οι εν λόγω περιοχές, που αντιπροσωπεύουν ορισμένες εδαφικές ενότητες στο Γκουτζαράτ, κατατάσσονται ανάλογα με την οικονομική τους ανάπτυξη σε διαφορετικές κατηγορίες, ενώ, συγχρόνως, είναι περιοχές που έχουν αποκλεισθεί από τα καθεστώτα παροχής κινήτρων. Τα κύρια κριτήρια για τον υπολογισμό του ποσού των κινήτρων είναι το μέγεθος της επένδυσης και η περιοχή στην οποία έχει εγκατασταθεί ή θα εγκατασταθεί η επιχείρηση. (77) Κίνητρα μπορούν να χορηγούνται ανά πάσα στιγμή, δεδομένου ότι δεν έχει καθορισθεί καμία προθεσμία για την υποβολή των αιτήσεων ή την τήρηση των ποσοτικών κριτηρίων. δ) Συμπέρασμα (78) Το καθεστώς αυτό χορηγεί επιδοτήσεις κατά την έννοια του άρθρου 3 παράγραφος 1 στοιχείο α) σημείο ii) και του άρθρου 3 παράγραφος 2 του βασικού κανονισμού. Αποτελεί χρηματοδοτική συνεισφορά της ΚτΓ, δεδομένου ότι τα παρεχόμενα κίνητρα -στην προκειμένη περίπτωση, απαλλαγή από τον φόρο επί των πωλήσεων και των αγορών- μειώνουν τον φόρο εισοδήματος που θα έπρεπε κανονικά να καταβληθεί. Επιπλέον, αυτά τα κίνητρα παρέχουν όφελος στην εταιρεία, διότι βελτιώνουν τη χρηματοοικονομική της κατάσταση, δεδομένου ότι οι φόροι που κανονικά οφείλονταν δεν καταβλήθηκαν. (79) Επιπλέον, το καθεστώς έχει περιφερειακό χαρακτήρα κατά την έννοια του άρθρου 4 παράγραφος 2 στοιχείο α) και του άρθρου 4 παράγραφος 3 του βασικού κανονισμού, δεδομένου ότι καλύπτει ορισμένες μόνο εταιρείες που έχουν επενδύσει σε ορισμένες γεωγραφικά οριοθετημένες περιοχές που υπάγονται στη δικαιοδοσία της εν λόγω πολιτείας. Δεν καλύπτει εταιρείες εγκατεστημένες εκτός των εν λόγω περιοχών και, επιπλέον, το επίπεδο του οφέλους ποικίλλει ανάλογα με την εκάστοτε περιοχή. (80) Το CIIS της ΚτΓ είναι, ως εκ τούτου, αντισταθμίσιμο. ε) Υπολογισμός του ποσού της επιδότησης (81) Ο αιτών υποστήριξε ότι δεν μπορεί πλέον να αποκομίζει οφέλη στο πλαίσιο του CIIS για μία από τις μονάδες του. Η έρευνα επιβεβαίωσε αυτόν τον ισχυρισμό. Σε περίπτωση άλλης μονάδας, η επιλεξιμότητα της εταιρείας έληξε κατά τη διάρκεια της τρέχουσας έρευνας. Οι επιδοτήσεις που ελήφθησαν για τις δραστηριότητες αυτών των μονάδων δεν ελήφθησαν, συνεπώς, υπόψη στον υπολογισμό του ποσού της επιδότησης. (82) Το ποσό της επιδότησης υπολογίστηκε με βάση το ποσό του φόρου επί των πωλήσεων/αγορών που οφείλεται κανονικά για την περίοδο έρευνας επανεξέτασης και το οποίο δεν εξοφλήθηκε στο πλαίσιο του καθεστώτος αυτού. Σύμφωνα με το άρθρο 7 παράγραφος 2 του βασικού κανονισμού, τα συνολικά ποσά επιδότησης (αριθμητής) κατανεμήθηκαν στο σύνολο των πωλήσεων που πραγματοποιήθηκαν κατά την περίοδο έρευνας (παρονομαστής), διότι η επιδότηση δεν εξαρτάται από τις εξαγωγές και δεν χορηγήθηκε αναφορικά με τις ποσότητες που παρασκευάσθηκαν, παράχθηκαν, εξήχθησαν ή μεταφέρθηκαν. Το ποσοστό επιδότησης που ελήφθη ανήλθε σε 0,31 %. 3.1.8. Ποσό αντισταθμίσιμων επιδοτήσεων (83) Το ποσό των αντισταθμίσιμων επιδοτήσεων που καθορίστηκε σύμφωνα με τις διατάξεις του βασικού κανονισμού, εκφραζόμενο κατ’ αξία, ανήλθε σε 10,73 %. Αυτό το ποσό της επιδότησης υπερβαίνει το ελάχιστο κατώτατο όριο που αναφέρεται στο άρθρο 14 παράγραφος 5 του βασικού κανονισμού. (84) Επομένως, θεωρήθηκε ότι, δυνάμει του άρθρου 18 του βασικού κανονισμού, η πρακτική επιδοτήσεων συνεχίστηκε κατά την ΠΕΕ. 3.2. Μόνιμη φύση της αλλαγής περιστάσεων όσον αφορά τη χρηματοδότηση (85) Σύμφωνα με το άρθρο 19 παράγραφος 2 του βασικού κανονισμού, εξετάστηκε κατά πόσον οι περιστάσεις όσον αφορά τη χρηματοδότηση άλλαξαν σημαντικά κατά τη διάρκεια της ΠΕΕ. (86) Διαπιστώθηκε ότι, κατά την περίοδο της έρευνας, η Reliance συνέχισε να αποκομίζει οφέλη από αντισταθμίσιμη επιδότηση από την ΚτΙ. Επιπροσθέτως, το ποσοστό της επιδότησης που εντοπίστηκε στο πλαίσιο της παρούσας επανεξέτασης είναι κατά πολύ υψηλότερο από αυτό που είχε βρεθεί κατά την αρχική έρευνα. Δεν υπάρχουν διαθέσιμα αποδεικτικά στοιχεία ότι τα καθεστώτα θα διακοπούν ή θα λήξουν στο προσεχές μέλλον. (87) Δεδομένου ότι αποδείχτηκε ότι η Reliance ελάμβανε μικρότερη επιδότηση από πριν και ήταν πιθανόν να συνεχίσει να λαμβάνει επιδοτήσεις μικρότερου ύψους από αυτό που είχε διαπιστωθεί στην τελευταία έρευνα επανεξέτασης, συμπεραίνεται ότι η συνέχιση του υφιστάμενου μέτρου είναι υψηλότερη από την αντισταθμίσιμη ζημιογόνο επιδότηση και ότι το επίπεδο των μέτρων θα πρέπει, κατά συνέπεια, να τροποποιηθεί έτσι ώστε να ληφθούν υπόψη τα νέα αποτελέσματα. 4. ΑΝΤΙΣΤΑΘΜΙΣΤΙΚΑ ΜΕΤΡΑ ΚΑΙ ΜΕΤΡΑ ΑΝΤΙΝΤΑΜΠΙΝΓΚ 4.1. Αντισταθμιστικά μέτρα (88) Σύμφωνα με το άρθρο 19 του βασικού κανονισμού και τους λόγους διεξαγωγής της παρούσας επανεξέτασης που αναφέρονται στην ανακοίνωση για την έναρξη της διαδικασίας, διαπιστώνεται ότι το επίπεδο επιδότησης όσον αφορά τον αιτούντα μειώθηκε από 13,8 % σε 10,7 % και, επομένως, το ποσοστό του αντισταθμιστικού δασμού που είχε επιβληθεί στον εν λόγω παραγωγό-εξαγωγέα δυνάμει του κανονισμού (ΕΚ) αριθ. 1286/2008 του Συμβουλίου πρέπει να τροποποιηθεί αναλόγως. (89) Οι τροποποιημένοι συντελεστές αντισταθμιστικών δασμών θα πρέπει να οριστούν στο επίπεδο των νέων συντελεστών επιδότησης που διαπιστώθηκαν κατά την παρούσα επανεξέταση, καθότι τα περιθώρια ζημίας που υπολογίστηκαν κατά την αρχική έρευνα κατά των επιδοτήσεων παραμένουν υψηλότερα. (90) Στην αρχική έρευνα κατά των επιδοτήσεων, προκειμένου να αποφευχθεί η είσπραξη υψηλότερων δασμών λόγω των διακυμάνσεων των τιμών PET που οφείλονται στις διακυμάνσεις των τιμών αργού πετρελαίου, αποφασίστηκε ότι θα πρέπει να ληφθούν μέτρα υπό τη μορφή ειδικού δασμού. Θεωρείται ότι η προσέγγιση αυτή θα πρέπει να υιοθετηθεί και στην παρούσα επανεξέταση για τον ίδιο λόγο. Το αναθεωρηθέν ποσό του ειδικού δασμού ανέρχεται λοιπόν σε 90,4 ευρώ ανά τόνο. 4.2. Μέτρα αντιντάμπινγκ (91) Η τροποποίηση του αντισταθμιστικού δασμού επηρεάζει τον οριστικό δασμό αντιντάμπινγκ που επιβλήθηκε στους παραγωγούς της Ινδίας, με τον κανονισμό (ΕΚ) αριθ. 192/2007, στις εισαγωγές ΡΕΤ που παρήχθησαν από την Reliance. (92) Σε όλες τις προηγούμενες έρευνες, ο δασμός αντιντάμπινγκ προσαρμόστηκε προκειμένου να αποφευχθεί ο διπλός υπολογισμός των συνεπειών των οφελών από την επιδότηση των εξαγωγών. Στο πλαίσιο αυτό, το άρθρο 14 παράγραφος 1 του βασικού κανονισμού αντιντάμπινγκ και το άρθρο 24 παράγραφος 1 του βασικού κανονισμού ορίζουν ότι κανένα προϊόν δεν επιτρέπεται να υπόκειται ταυτόχρονα σε μέτρα αντιντάμπινγκ και σε αντισταθμιστικά μέτρα με σκοπό την αντιμετώπιση των συνεπειών μιας και της αυτής κατάστασης η οποία είναι αποτέλεσμα ντάμπινγκ ή επιδότησης των εξαγωγών. Στις προηγούμενες έρευνες, καθώς και στην παρούσα επανεξέταση, διαπιστώθηκε ότι ορισμένα από τα καθεστώτα επιδότησης που αποτέλεσαν αντικείμενο της έρευνας, τα οποία κρίθηκαν αντισταθμίσιμα, αποτελούν εξαγωγικές επιδοτήσεις κατά την έννοια του άρθρου 4 παράγραφος 4 στοιχείο α) του βασικού κανονισμού. Όσον αφορά τα άλλα καθεστώτα επιδότησης, και ιδίως το CIIS της ΚτΚ, δεν υπήρξαν αποδεικτικά στοιχεία και δεν προβλήθηκε κανένα επιχείρημα που να δείχνουν εάν και σε τι βαθμό οι ίδιες επιδοτήσεις αντισταθμίζονται εις διπλούν όταν δασμοί αντιντάμπινγκ και αντισταθμιστικοί δασμοί επιβάλλονται συγχρόνως στο ίδιο εισαγόμενο προϊόν. Συγκεκριμένα, δεν υπήρξαν αποδείξεις ότι το CIIS μείωσε την τιμή εξαγωγής ενός προϊόντος με διαφορετικό τρόπο απ’ ό,τι την τιμή των προϊόντων που πωλούνται στην εγχώρια αγορά. Έτσι, το CIIS επηρεάζει τις τιμές με τις οποίες ο παραγωγός πωλεί τα προϊόντα του στην εγχώρια αγορά και στις εξαγωγικές αγορές με τον ίδιο τρόπο και στον ίδιο βαθμό. (93) Συνεπώς, οι επιδοτήσεις αυτές μπορούσαν να επηρεάσουν την τιμή εξαγωγής του αιτούντος, με αποτέλεσμα την αύξηση του περιθωρίου ντάμπινγκ. Με άλλα λόγια, τα οριστικά περιθώρια ντάμπινγκ που καθορίστηκαν κατά την αρχική έρευνα αντιντάμπινγκ οφείλονταν εν μέρει σε επιδοτήσεις των εξαγωγών. (94) Κατά συνέπεια, οι συντελεστές του οριστικού δασμού αντιντάμπινγκ για τον αιτούντα πρέπει να προσαρμοστούν ώστε να ληφθεί υπόψη το αναθεωρημένο επίπεδο των οφελών που προέκυψαν από την επιδότηση των εξαγωγών κατά την ΠΕΕ της παρούσας επανεξέτασης, προκειμένου να αντικατοπτρίζουν το πραγματικό περιθώριο ντάμπινγκ που απομένει μετά την επιβολή του προσαρμοσμένου οριστικού αντισταθμιστικού δασμού για την εξάλειψη των συνεπειών της επιδότησης των εξαγωγών. (95) Με άλλα λόγια, τα νέα επίπεδα επιδότησης πρέπει να ληφθούν υπόψη για την προσαρμογή των περιθωρίων ντάμπινγκ που είχαν οριστεί προηγουμένως. (96) Ο συντελεστής δασμού αντιντάμπιγκ της Reliance θα πρέπει λοιπόν να ανέρχεται σε 132,6 ευρώ ανά τόνο. (97) Ο αιτών καθώς και τα άλλα ενδιαφερόμενα μέρη ενημερώθηκαν σχετικά με τα γεγονότα και τις εκτιμήσεις βάσει των οποίων είχε προβλεφθεί να προταθεί η περάτωση της έρευνας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Μέρος του πίνακα που αφορά τη Reliance Industries Limited στο άρθρο 1 παράγραφος 2 του κανονισμού (ΕΚ) αριθ. 193/2007 αντικαθίσταται από το ακόλουθο κείμενο: Κράτος Εταιρεία Αντισταθμιστικός δασμός (ευρώ/τόνο) Πρόσθετος κωδικός Taric «Ινδία Reliance Industries Ltd 90,4 A181» Άρθρο 2 Ένα μέρος του πίνακα που αφορά τη Reliance Industries Ltd στο άρθρο 1 παράγραφος 2 του κανονισμού (ΕΚ) αριθ. 192/2007 αντικαθίσταται από το ακόλουθο κείμενο: Κράτος Εταιρεία Αντισταθμιστικός δασμός (ευρώ/τόνο) Πρόσθετος κωδικός Taric «Ινδία Reliance Industries Ltd 132,6 A181» Άρθρο 3 Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Σεπτεμβρίου 2011.

Εμπορικές πράξεις

Εμπορική νομοθεσία

Χημική βιομηχανία